Belanjawan 2021 tak boleh dibentang secara dalam talian

KUALA LUMPUR, 16 Rabiulawal 1442H, Isnin – Pembentangan Belanjawan 2021 Jumaat ini tidak boleh dilakukan secara dalam talian kerana akan melanggar Perlembagaan dan ketetapan Parlimen, kata Menteri Kanan (Kluster Keselamatan), Datuk Seri Ismail Sabri Yaakob.

Meskipun kes COVID-19 semakin meningkat, persidangan Parlimen, termasuk keperluan membentangkan Belanjawan 2021 tertakluk kepada Perlembagaan dan peraturan mesyuarat Dewan Rakyat, katanya.

“Sebagai contoh, pembentangan, perbahasan dan pemungutan suara berikutnya untuk RUU itu harus dilakukan di Dewan Rakyat.

“Namun, kami telah menetapkan SOP yang lebih ketat bagi mereka yang menghadiri mesyuarat Parlimen,” katanya.

SOP itu merangkumi Ahli Parlimen dari Sabah mesti menjalani kuarantin sebelum memasuki Parlimen sementara semua Ahli Parlimen diwajibkan menjalani ujian swab tiga hari sebelum memasuki Dewan Rakyat.

“Setiap Ahli Parlimen hanya boleh membawa dua pegawai ke Parlimen dan kedua-duanya mesti menjalani ujian swab.

“Tempoh Ahli Parlimen berada di Dewan Rakyat juga telah dikurangkan. Contohnya hari ini, persidangan Parlimen berakhir pada jam 1 petang,” katanya.

Selain itu, Ismail berkata, prosedur operasi standard (SOP) untuk perayaan Deepavali dijangka siap minggu ini.

Beliau berkata, draf pertama SOP dibincangkan dalam mesyuarat khas Majlis Keselamatan Nasional (MKN) pada Jumaat lalu.

“MKN sedang meneliti SOP yang dicadangkan dan saya percaya penambahbaikan sedang dilakukan.

“MKN dan Kementerian Kesihatan (KKM) perlu menganalisis masalah ini lebih jauh kerana SOP akan berbeza bagi kawasan yang ditempatkan di bawah Perintah Kawalan Pergerakan Diperketatkan (PKPD), Perintah Kawalan Pergerakan Bersyarat (PKPB) atau Perintah Kawalan Pemulihan (PKPP),” katanya.


ISMA Johor Bahru, NZ Frozen Industries agih sumbangan kepada mangsa banjir

ISKANDAR PUTERI, 29 Jamadilawal 1442H, Rabu – Ikatan Muslimin Malaysia (ISMA) Johor Bahru dan NZ Frozen Industries Sdn Bhd turun padang memberi sumbangan kepada mangsa banjir di Kampung Sepakat Baru, Skudai.

Sumbangan dalam bentuk keperluan harian diagihkan ke rumah mangsa-mangsa bagi melihat sendiri kesan banjir yang melanda kampung berkenaan.

Kira-kira 189 keluarga terjejas telah dipindahkan ke dua Pusat Pemindahan Sementara (PPS) di Sekolah Kebangsaan (SK) Skudai dan Sekolah Menengah Kebangsaan (SMK) Skudai.

Setiausaha ISMA Johor Bahru, Mohd Khairul berkata, pihaknya sentiasa mengikuti perkembangan bencana banjir yang melanda, terutamanya di daerah Johor Bahru.

Turut bersama dalam program itu adalah Pengurus Operasi NZ Food Industries, Sulhi Nazir.

ISMA sentiasa mengalu-alukan kerjasama daripada pelbagai pihak untuk turut serta meringankan beban mangsa banjir.

Orang ramai yang ingin menyalurkan sumbangan boleh berbuat demikian melalui Tabung Sumbangan Mangsa Banjir ISMA Johor; ISMA DT SERVICES, Nombor akaun CIMB Bank:
8603 2634 23.


Laluan KM66.1 di Lebuh Raya Karak dibuka semula

BANGI, 10 Muharram 1445H, Jumaat – Anih Berhad hari ini mengumumkan pembukaan semula Kilometer 66.1 Lebuhraya Kuala Lumpur-Karak (KLK) selepas langkah-langkah komprehensif diambil dan usaha penilaian yang sewajarnya dilaksanakan bagi menangani insiden mendapan tanah, Rabu lalu.

Susulan kejadian itu, semua pihak terbabit termasuk Polis Diraja Malaysia (PDRM), Bomba dan Malaysia Rail Link (MRL) telah membuat penilaian segera dengan kelulusan Lembaga Lebuhraya Malaysia (LLM), kata Anih Berhad dalam kenyataan.

Menurut kenyataan itu, Anih bersama pihak terlibat bekerjasama dalam memudahkan pembukaan semula lebuhraya dengan segera, memastikan keselesaan dan keselamatan semua pengguna jalan raya.

“Tindak balas yang terselaras daripada pasukan Anih bersama-sama dengan sokongan pihak yang berwajib memainkan peranan penting dalam menyelesaikan keadaan dengan pantas semasa usaha pemulihan.

“Anih Berhad kekal komited untuk mengekalkan standard keselamatan tertinggi dan pemantauan berterusan keadaan jalan raya.

“Keselamatan dan kesejahteraan semua pengguna jalan raya sentiasa menjadi perhatian utama kami,” katanya.

Anih Berhad turut menasihatkan supaya semua pengguna jalan raya mematuhi had laju yang ditetapkan dan berhati-hati ketika memandu di KM66.1, bagi memastikan perjalanan lancar serta selamat untuk semua.

Pengguna juga disarankan mengikuti saluran rasmi media sosial Anih Berhad di Facebook @Lebuhraya Pantai Timur dan Twitter @LPTTrafik serta Lembaga Lebuhraya Malaysia di Twitter @llmtrafik dan Facebook @Lembaga Lebuhraya Malaysia.

Katanya, untuk sebarang kecemasan pengguna boleh menghubungi LPT-Line di 1700-818-700 atau LLM di 1800-88-7752.


Liga Arab tolak resolusi Palestin kecam normalisasi UAE

GAZA, 22 Muharram 1442H, Khamis – Liga Arab gagal mengeluarkan resolusi bagi mengecam Emiriah Arab Bersatu (UAE) atas perjanjian normalisasi dengan Israel, kata para pegawai Palestin.

Mesyuarat Menteri Luar Arab menerusi sidang video diadakan semalam, untuk membincangkan perjanjian damai kontroversi UAE-Israel yang diumumkan oleh Presiden Amerika Syarikat (AS), Donald Trump bulan lalu.

Duta Besar Palestin, Mohannad Aklouk memberitahu agensi berita Ma’an bahawa setelah perbincangan selama tiga jam, Palestin dan negara-negara Arab bersetuju untuk tidak memasukkan kecaman yang jelas mengenai perjanjian UAE-Israel.

“Palestin mengemukakan draf resolusi yang mengutuk perjanjian normalisasi UAE-Israel. Negara-negara Arab bagaimanapun menolak draf itu,” katanya.

Penolong Setiausaha Liga Arab, Hossam Zaki berkata, perbincangan mengenai hal ini serius, ia menyeluruh dan memerlukan sedikit masa.

“Tetapi akhirnya tidak membawa kesepakatan mengenai rancangan resolusi yang diusulkan oleh pihak Palestin,” katanya.

Beliau menyalahkan rakyat Palestin atas kegagalan badan pan-Arab menyokong resolusi itu, dengan menyatakan mereka telah menegaskan sama ada akan menerima kecaman atau tidak ada kenyataan sama sekali.

Dalam mesyuarat itu juga, Menteri Luar Palestin, Riad Malki mengecam, AS dengan menuduh Washington menggunakan ‘peras ugut’ untuk membuat lebih banyak negara Arab menormalkan hubungan dengan Israel.

Riad juga mendesak untuk mengetahui mengapa mesyuarat tergempar Majlis Liga Arab di peringkat menteri ditolak setelah perjanjian itu diumumkan bulan lalu – mengingatkan perjanjian Israel-UAE adalah ‘gempa bumi yang melemahkan tindakan bersama Arab’.

“Kami terkejut sebuah negara Arab membantah permintaan kami. Apakah negara Palestin melampaui batas untuk mengadakan mesyuarat tergempar? Adakah itu melintasi garis merah?,” soal Riad.

Pada 13 Ogos, UAE dan Israel mengumumkan perjanjian yang diterajui AS untuk memulihkan hubungan termasuk membuka pejabat kedutaan di wilayah masing-masing.

UAE adalah negara Teluk pertama dan negara Arab ketiga yang membentuk hubungan diplomatik dengan Israel selepas Mesir dan Jordan.

Rakyat Palestin bagaimanapun mengecam tindakan UAE dengan menganggapnya sebagai ‘tikam belakang’, sementara konflik mereka dengan Israel masih belum dapat diselesaikan. – Agensi


Malaysia perlu bertegas isu ‘Two-State Solution’

BANGI, 4 Syawal 1442H, Ahad – Malaysia perlu bertegas mengenai pendirian berkaitan ‘Two-State Solution’, susulan kenyataan  Perdana Menteri, Tan Sri Muhyiddin Yassin semalam yang menyokong isu itu.

Pengerusi Yayasan Ikhlas, Prof Dr Zainur Rashid Zainuddin menegaskan, rejim penjajah Israel tidak pernah bersetuju dengan ‘Two-State Solution’, sebaliknya mereka hanya mahu menghapuskan Palestin.

Seterusnya, katanya, negara haram Israel mahu membina The Greater Israel bermula dari Sungai Nil di Mesir sehingga ke Sungai Furat di Iraq.

Katanya, Israel juga mahu menggantikan Masjid Al-Aqsa dengan The Solomon Temple yang menjadi tempat ibadah mereka.

“Sekarang enam buah negara Arab sendiri Mesir, Jordan, UAE (Emiriah Arab Bersatu), Bahrain, Sudan dan Morocco telah pun mengiktiraf Israel.

“Target mereka selepas ini adalah Arab Saudi, Pakistan, Indonesia, Malaysia, dan banyak lagi,” katanya dalam satu kenyataan hari ini.

Terdahulu, Muhyiddin dalam perutusan khas mengenai isu Palestin semalam berkata, Malaysia menyokong penyelesaian adil dan saksama melalui penyelesaian dua negara atau two state solution berdasarkan garis sempadan sebelum tahun 1967, dengan Baitulmaqdis ibu negara Palestin sebagai satu-satunya jalan penyelesaian terhadap konflik Palestin-Israel.

Beliau berkata, negara akan terus menyokong segala usaha demi mencapai penyelesaian adil dan berkekalan, khususnya menerusi rundingan melibatkan pihak-pihak berkaitan berdasarkan kepada undang-undang antarabangsa serta resolusi Pertubuhan Bangsa-Bangsa Bersatu (PBB).


MP Kimanis nafi beri sokongan kepada Anwar

KOTA KINABALU, 27 Rabiulakhir 1442H, Ahad – Ahli Parlimen Kimanis, Datuk Mohamad Alamin menyangkal dakwaan bahawa beliau ‘sebahagian’ daripada wakil rakyat UMNO, yang menandatangani akuan bersumpah (SD) menyokong Ketua Pembangkang Datuk Seri Anwar Ibrahim.

Mohamad berkata, perkara tersebut (akuan bersumpah) adalah tidak benar sama sekali, dan sebagai seorang peguam beliau faham akan kesan dan niat sesuatu SD itu dibuat.

“Saya ingin menyatakan seperti berikut, bahawa saya menafikan telah menandatangani SD dengan niat menyokong Datuk Seri Anwar Ibrahim sebagai Perdana Menteri,” katanya menerusi kenyataan media, di sini malam ini.

Penafian itu dibuat berikutan laporan sebuah televisyen swasta hari ini mendakwa Presiden PKR itu telah meraih SD, dalam kalangan ahli parlimen termasuk 10 daripadanya adalah dari UMNO.

Sebelum ini, Ahli Parlimen Kinabatangan merangkap Pengerusi Perhubungan UMNO Sabah Datuk Seri Bung Moktar Radin, turut menyangkal dakwaan yang sama. – Bernama


Tindakan keluar parti tak rencat semangat Pemuda UMNO

BANGI, 18 Muharam 1445H, Sabtu – Pergerakan Pemuda UMNO kecewa terhadap tindakan beberapa individu yang meninggalkan parti, tatkalal UMNO sedang diuji dengan hebat.

Ketuanya, Dr Muhamad Akmal Saleh berkata, sepatutnya pemimpin dan pendukung parti kekal berada dalam barisan perjuangan tatkala diuji, bukan meninggalkan saat susah tetapi bersama di waktu senang.

“Tindakan keluar parti tidak sesekali akan merencatkan semangat rakan-rakan Pemuda yang lain yang masih setia, bersusah payah dan akan terus mengangkat perjuangan ini walau dalam keadaan yang susah mahupun senang.

“Suka untuk saya ingatkan dan berpesan kepada rakan-rakan Pemuda UMNO, perjuangan kita ini tidak berlandaskan individu atau mana-mana figura politik.

“…tetapi pejuangan Pemuda di dalam UMNO adalah untuk meneruskan fungsi dan peranan institusi dalam merekrut anak muda, memelihara perjuangan agama, bangsa dan tanah air,” katanya dalam kenyataan.

Dalam pada itu, Muhamad Akmal mengumumkan Naib Ketua Pemuda Bahagian Ketereh, Azhan Ishak sebagai pemangku Ketua Pemuda UMNO bahagian terbabit berkuatkuasa serta-merta.

Katanya, pelantikan itu susulan tindakan bekas Ketua Pemuda bahagian itu, Afiq Amani Annuar yang mengumumkan keluar parti semalam.

“Kami di Pemuda UMNO akan terus istiqamah dalam meneruskan dan menggalas tanggungjawab untuk memperkukuhkan UMNO. Pemimpin itu datang dan pergi, patah tumbuh hilang berganti. Perjuangan UMNO tetap diteruskan.

“Terima kasih di atas segala jasa dan khidmat bakti buat mereka yang telah bersama-sama UMNO selama ini. Kita jumpa di medan pertempuran,” katanya.

Terdahulu, Afiq Amani menjelaskan tindakannya keluar parti dibuat atas kerelaannya sendiri tanpa dipengaruhi oleh pihak lain, termasuk bapanya yang juga Pengerusi Muafakat Nasional (MN), Tan Sri Annuar Musa.

Beliau berkata, keputusan itu dibuat berpandukan kepada keadaan UMNO kini yang dilihat sudah lari daripada landasan perjuangan sebenar.


Sebahagian tahanan Rohingya lolos mungkin sembunyi di Selayang

KUALA LUMPUR, 26 Ramadan 1443H, Khamis – Sebahagian daripada tahanan Rohingya yang melarikan diri dari Depot Imigresen Sementara Relau, Sungai Bakap mungkin bersembunyi dalam komuniti mereka di sini, kata Jabatan Imigresen.

Ketua Pengarah Imigresen, Datuk Seri Khairul Dzaimee Daud, pada sidang media selepas serbuan di Pasar Borong Selayang berkata, berkemungkinan sebahagian daripada 61 suspek yang masih bebas berada di sekitar Lembah Klang.

“Berdasarkan maklumat kami, segelintir sudah lari ke sini. Kami percaya mereka tahu selok belok di sini kerana sebelum ini pernah bekerja di Kuala Lumpur.

“Walaupun kita tidak percaya mereka dibantu oleh penduduk tempatan, namun besar kemungkinan mereka dibantu oleh komuniti mereka sendiri,” katanya seperti dilapor akhbar tempatan.

Khairul juga berkata, seramai 248 orang, kebanyakannya Rohingya, ditahan dalam serbuan itu, yang dilancarkan berikutan aduan orang ramai di situ.

“Mereka didapati membuka gerai kecil dan menjual hasil yang ditolak pada harga di bawah harga pasaran. Sebuah sekolah haram yang didirikan di sini turut diserbu.

“Daripada mereka yang ditahan, 106 Rohingya memegang kad UNHCR. Kami juga telah menahan tiga lelaki Pakistan yang memegang kad UNHCR dan kami akan mendapatkan penjelasan mengenai sebab mereka diberikan kad itu,” katanya.

Baki suspek adalah pendatang asing tanpa izin dari Pakistan, India, Myanmar, Indonesia dan Bangladesh.

Salah seorang suspek yang ditahan turut ditangkap membawa kad UNHCR palsu.


Demi solidariti, tindakan boikot barangan Perancis wajar: Mufti

SEREMBAN, 12 Rabiulawal 1442H, Khamis – Barangan buatan Perancis yang mendapat pemboikotan daripada pelbagai pihak adalah satu tindakan wajar, kata Mufti Negeri Sembilan, Datuk Mohd Yusof Ahmad.

Beliau berkata, tindakan itu adalah bagi menunjukkan solidariti terhadap Islam serta kemajmukan beragama dalam masyarakat.

Katanya, Islam amat menggalakkan umatnya hidup secara berharmoni termasuk dalam masyarakat yang mempunyai pelbagai agama.

“Jika ada pihak yang melakukan penghinaan terhadap agama, umat Islam juga patut untuk menunjukkan kemuliaan diri mereka dengan memberikan tindak balas yang setimpal ke atas penghinaan yang telah berlaku.

“Dalam al-Quran juga ada menyatakan bahawa jika seseorang itu melakukan permusuhan, maka patut juga dia diberikan balasan kepada permusuhan yang sama,” katanya seperti dilapor Sinar Harian, hari ini.

Mohd Yusof berkata demikian bagi mengulas seruan pelbagai pihak supaya umat Islam di negara ini memboikot barangan buatan Perancis.

Ia susulan kenyataan Presiden negara itu, Emmanuel Macron yang menyifatkan Islam adalah punca kepada semua krisis yang berlaku di dunia ketika ini.

Macron membuat kenyataan itu selepas insiden pembunuhan guru lelaki yang dipenggal kerana menunjukkan karikatur Nabi Muhammad SAW di Paris baru-baru ini.

Mengulas lanjut, Mohd Yusof berkata, perbincangan boleh dilakukan supaya keadaan tidak menjadi lebih buruk.

“Namun, sejauh mana untuk kita melakukan pemulauan perniagaan orang lain itu terpulanglah kepada keadaan sama ada boleh mendatangkan kesan atau pun tidak.

“Kadang-kadang apa yang kita lakukan hanya untuk menunjukkan kemarahan kita sahaja tetapi tidak memberikan kesan yang jelas.

“Tetapi kalau sekiranya itu sahaja jalan yang boleh menunjukkan harapan supaya orang menghormati kehidupan sesama manusia, tindakan memboikot barangan pihak musuh itu adalah sesuai,” katanya.


Pihak rasis cauvinis yang angkuh, tamakkan jawatan politik

DI saat keadaan kes COVID-19 dalam dan dari Sabah semakin meningkat, puak-puak politikus Cina cauvinis masih lagi haloba jawatan Kabinet kerajaan Sabah!

Ini bukan lagi sikap tidak malu tapi satu keangkuhan yang tiada tolok banding! Bagi Dong Zong dan Hua Zong, gesaan ini bukan satu tindakan yang mengaibkan malah menjadi satu seakan-akan “Fardhu ‘Ain” bagi mereka.

Bagaimana pulak parti-parti politik rasis cauvinis DAP dan MCA?

Mereka akan main “game” lain tapi objektifnya tetap sama – untuk kepentingan politik mereka juga. Ada soft sell dan juga hard sell, cara lunak, garang, pujuk, ancam semuanya gimik-gimik lazim dalam dunia pemasaran dan pengiklanan yang diterapkan ke dalam medan perjuangan politik mereka.

Tuntutan Dong Zong dan Hua Zong di atas merupakan satu testimoni bahawa dalam apa cara jua, mereka mesti akan mendapat apa yang dihajati. Walaupun pada pandangan kasar mereka seolah-olah lebih fokus kepada isu-isu pendidikan, isu-isu politik juga merupakan salah satu perantara yang akan dapat memastikan agenda mereka tetap selamat dan terpelihara.

Untuk tujuan tersebut, parti-parti politik rasis cauvinis yang menjadi sekutu rapat mereka pula akan memainkan peranan masing-masing. Peranan ini turut dimainkan oleh golongan korporat, kapitalis dan pemodal-pemodal Cina juga disebabkan mereka juga merupakan pemegang-pemegang pertaruhan yang akan terjejas kepentingan mereka sekiranya tidak ada jaminan keselamatan dari segi politik untuk survival mereka.

Agenda ini pernah diungkapkan oleh Tan Sri Koh Tsu Koon dari parti Gerakan (satu parti yang lahir dari tubuh MCA juga) pada tahun 2017. Cuma beliau tidak memasukkan faktor kapitalis, korporat dan pemodal-pemodal ini di dalam status beliau. Bagaimanapun, faktor ini sangat ketara apabila parti DAP berkuasa di Pulau Pinang hinggakan nama parti itu lebih dikenali sebagai Developers Action Party!

Nota: Pendedahan Tan Sri Koh Tsu Koon boleh diikuti dicapaian berikut: https://www.facebook.com/kohtsukoon.my/posts/1716304741717828 manakala ulasan saya tentang status beliau (dikemaskini) boleh dibaca di sini: https://www.facebook.com/mohd.luttfi/posts/2830909346933057.

Pembaca disarankan membaca status Tan Sri Koh Tsu Koon di atas kerana pendedahan beliau sangat membantu untuk memahami agenda perjuangan penggerak-penggerak pendidikan Cina dan sekolah-sekolah vernakular mereka, tentang bagaimana kepentingan-kepentingan ini berkait rapat dengan parti-parti politik dan dunia korporat dan kapitalis mereka.

Bagaimanapun, melihat kepada gesaan dan permintaan dari Dong Zong dan Hua Zong supaya Ketua Menteri Sabah melantik seorang wakil Cina ke dalam Kabinet negeri Sabah meskipun calon-calon pilihan mereka telah kalah dalam pilihan raya, jelaslah bahawa agenda perjuangan kedua-dua gerakan pendidikan Cina di negara ini tidak terbatas kepada isu-isu pendidikan, bahasa dan kebudayaan Cina sahaja. Mereka sudah memasuki wilayah politik pula sekarang.

Parti rasis cauvinis DAP pun tidak bersuara sedikit pun. Bukan susah untuk menjawab kenapa DAP, MCA dan Gerakan tidak membantah atau mengkritik gesaan dari Dong Zong dan Hua Zong ini.

Seperti biasa, parti-parti politik Melayu/Islam lebih leka dengan medan perebutan kuasa daripada berganding bahu untuk melawan keserakahan dan nafsu politik pihak-pihak rasis cauvinis ini. Dalam banyak kes, parti-parti politik Melayu/Islam tidak berani memberi kata putus atau “pengajaran” kepada gesaan-gesaan melampau ini.

UMNO dan PAS, sebagai dua buah parti terbesar yang kononnya mewakili kepentingan/suara bangsa dan umat seakan-akan telah “lumpuh serta-merta” bila berhadapan dengan gesaan, teriakan, “ancaman” dan pendirian-pendirian kumpulan-kumpulan pendesak yang rasis dan cauvinis ini. Kita saksikan bahawa kedua-dua parti di atas semakin hari semakin tidak berupaya untuk melawan atau bersikap tegas terhadap isu ini.

Paling minima, mereka akan melontarkan bantahan-bantahan yang bersifat “dayus” dan sekadar penyedap telinga sahaja. Paling teruk, mereka akan cuba memberi alasan, justifikasi dan bahkan dalam sesetengah kes, akan menyokong pula desakan-desakan tersebut atas alasan menjaga hati, bersifat rahmah dan tidak mahu dianggap sebagai menzalimi “hak-hak” bukan-Islam.

Ini terbukti ketika mereka meletakkan calon-calon bukan Melayu untuk bertanding di kawasan majoriti pengundi Melayu. Sifir yang sama akan diulang lagi di dalam PRU-15. Percayalah!

Lebih memalukan lagi, kita pernah terdengar seorang pemimpin tertinggi parti sebuah parti politik Melayu/Islam yang dengan senyum simpul menyebut bahawa beliau perlu meminta izin daripada pemimpin DAP terlebih dahulu sebelum mengkritik parti rasis cauvinis tersebut.

Inilah realiti yang sedang berlaku di hadapan mata kita mengenai parti-parti Melayu/Islam yang sepatutnya memperjuangkan kepentingan umat dan bangsa dengan tegas tanpa berkompromi, menggadaikan prinsip atau mengkhianati mandat dan kepercayaan yang diberikan oleh umat dan bangsa melalui peti-peti undi.

Malangnya puak-puak ini adalah spesis yang tidak bersyukur dengan “nikmat” kuasa yang sangat sementara itu, yang dianugerahkan kepada mereka melalui perantaraan jari-jari yang mengundi dan memilih mereka. Para pengundi hanyalah individu-individu yang “jahil” dan senang “dicandukan” untuk menghantar mereka ke puncak-puncak kuasa!

Maka sudah tidak menghairankan lagi kepada kita bila membaca laporan berita yang menyebut bahawa Datuk Seri Mohd Shafie Apdal meminta maaf kerana mengadakan pilihan raya negeri di tengah-tengah ancaman besar COVID-19 di negara kita.

“Saya sedar dan tahu pada hari ini kita berhadapan dengan pilihan raya ke-16 di Sabah dan dalam kesempatan ini saya ingin memohon maaf kepada seluruh rakyat Sabah kerana berdepan pilihan raya dalam keadaan COVID-19.

“Keadaan ini juga memungkinkan kita berkempen bahkan juga mendampingi pengundi yang ada di setiap kawasan DUN dalam keadaan COVID-19 dan kemungkinan kita terjangkit dengan penyakit ini…”

Tahniah Datuk Seri, rakyat Malaysia semakin ramai yang dijangkiti COVID-19 selepas pilihan raya negeri Sabah!

Kalimat “minta maaf” ini patut di”haram”kan dari lidah semua pemimpin politik di negara ini. Sebaliknya mereka perlu bertanggungjawab melalui tindakan-tindakan susulan. Kita sudah terlalu muak dan hanya mampu menahan kemarahan (berulangkali) apabila kalimat ini dikeluarkan setiap kali agama, umat dan bangsa dipermainkan.

Semua parti yang terlibat dalam pilihan raya negeri Sabah baru-baru ini (termasuk setiap rakan sekutu masing-masing) perlu meminta maaf kepada seluruh rakyat Malaysia, bukan kepada rakyat Sabah sahaja. Ini kerana keserakahan, gila/mabuk kuasa dan nafsu politik kamu yang membuak-buak itu telah menyebabkan lebih banyak kes COVID-19 merebak ke negeri-negeri lain dalam kecepatan luar biasa.

Adakah kamu semua akan mengaku bertanggungjawab?

Bertambahnya bilangan dan kes-kes COVID-19 di negeri-negeri lain pasca pilihan raya negeri Sabah adalah “habuan” sebenar yang rakyat Malaysia terpaksa lalui dengan harga pengorbanan yang sangat besar untuk menanganinya. Mengapa tidak memikirkan tentang keselamatan dan kesihatan rakyat Sabah dan Sarawak serta rakyat Malaysia umumnya sebelum kamu semua terhegeh-hegeh masuk bertanding di dalam gelanggang perebutan kuasa ini?

Adakah puak-puak pendesak rasis cauvinis dari kalangan penggerak-penggerak pendidikan Cina, parti-parti politik, konglomerat, para kapitalis dan pendana politik dan pemimpin politik mereka pedulikan tentang kesejahteraan, kesihatan dan keselamatan rakyat Sabah khususnya dan Malaysia umumnya?

Tidak, mereka masih mendesak supaya seorang wakil Cina dilantik ke kabinet negeri Sabah.

So disgusting!

Pengerusi Ikatan Peguam-Peguam Muslim Malaysia (iPeguam)
Mohd Luttfi Abd Khalid


168 maut pertempuran di Sudan

KHARTOUM, 23 Ramadan 1443H, Isnin – Sekurang-kurangnya 168 orang terbunuh dalam pertempuran antara penduduk Arab dan bukan Arab di wilayah Darfur yang dilanda perang di Sudan, kata kumpulan bantuan.

Jurucakap penyelaras am pelarian dan orang kehilangan tempat tinggal di Darfur, Adam Regal berkata, pertempuran di kawasan Kreinik di wilayah Darfur Barat turut mencederakan 98 yang lain.

Katanya, pertempuran pertama tercetus pada Khamis dengan pembunuhan dua individu oleh penyerang yang tidak dikenali di Kreinik, sekitar 30 kilometer (km) timur Genena, ibu kota wilayah Darfur Barat.

Pertempuran seterusnya hingga ke Genena, lokasi kumpulan bersenjata menyerang mangsa yang cedera ketika dirawat di hospital utama bandar itu, menurut doktor dan pengarah hospital berkenaan, Salah Saleh.

Gambar yang disiarkan dalam talian pada Ahad menunjukkan kepulan asap hitam dari rumah terbakar manakala yang lain menunjukkan tompok bulat kesan kebakaran tanah di mana pondok didirikan sebelum dibakar.

Agensi berita AFP bagaimanapun tidak boleh secara bebas mengesahkan kesahihan imej itu.

Jawatankuasa Palang Merah Antarabangsa menggesa pihak berkuasa untuk memastikan mangsa yang cedera selamat sampai ke hospital. – Agensi


Malaysia kutuk keras serbuan di Masjid al-Aqsa, serangan ke atas penduduk Palestin

PUTRAJAYA, 4 Rabiulawal 1445H, Rabu – Malaysia mengecam sekeras-kerasnya serbuan di Masjid Al-Aqsa oleh ekstremis Israel pada Ahad (17 September), yang juga menyerang umat Islam Palestin di salah satu pintu masuk ke perkarangan masjid di Baitulmaqdis Timur.

Kementerian Luar (Wisma Putra) dalam satu kenyataan pada Rabu berkata, serangan terhadap jemaah merupakan tindakan provokasi yang disengajakan dan pencabulan terang-terangan terhadap kesucian tempat-tempat suci, yang jelas bertujuan untuk mencabar status sejarah dan undang-undang Baitulmaqdis dan Al-Haram Al-Sharif.

“Malaysia oleh itu, menyeru Majlis Keselamatan Pertubuhan Bangsa-Bangsa Bersatu (UNSC) untuk memenuhi tanggungjawab yang diamanahkan untuk memastikan rejim Israel bertanggungjawab atas tindakan keganasan berterusan terhadap kemanusiaan dan secara terang-terangan mengabaikan prinsip undang-undang antarabangsa yang tidak terkira banyaknya.

“Semua tindakan provokasi dan keganasan mesti dihentikan segera demi keamanan dan keselamatan. Seharusnya tiada layanan yang tidak seimbang dalam menangani konflik,” menurutnya dalam kenyataan itu.

Komuniti antarabangsa tidak boleh terus mengabaikan serangan berterusan Israel dan dasar aparteid yang melanggar hak asasi, kehidupan, mata pencarian, dan maruah rakyat Palestin daripada pelbagai kepercayaan di tanah mereka sendiri.

Malaysia terus berpegang teguh dengan pendirian berprinsip kami bahawa Palestin layak memiliki negara merdeka dan berdaulat mereka sendiri berdasarkan sempadan sebelum 1967 dengan Baitulmaqdis Timur sebagai ibu negaranya, tambah kenyataan itu.

Kejadian itu berlaku apabila pasukan keselamatan Israel mengusir jemaah dari masjid dan menghalang akses kepada penduduk Palestin yang berusia di bawah 50 tahun bagi memberi laluan kepada peneroka Israel sempena Rosh Hashanah, Tahun Baharu Yahudi, menurut laporan media antarabangsa.

Peneroka Israel yang diiringi dan dilindungi oleh peningkatan kehadiran pasukan keselamatan kemudian membuat serangan provokasi ke dalam masjid.

Banyak negara telah mengutuk tindakan provokasi itu termasuk Arab Saudi, yang mengecam serbuan masjid oleh sekumpulan ekstremis di bawah perlindungan tentera Israel, tambah laporan itu. – Bernama


Turkiye takkan terima Sweden selagi ada protes al-Quran

ANKARA, 11 Rejab 1444H, Khamis – Presiden Turki, Recep Tayyip Erdogan tidak akan meluluskan keahlian Sweden menyertai anggota Pertubuhan perjanjian Atlantik Utara (NATO) selagi negara Skandinavia itu membenarkan protes yang mencemarkan kitab suci umat Islam.

Sebelum ini Turkiye menangguhkan untuk meluluskan keanggotaan Sweden dan Finland dalam NATO berikutan tidak setuju dengan beberapa siri tunjuk perasaan di Stockholm oleh pemimpin sayap kanan Sweden yang membakar al-Quran.

Turkiye bertindak tegas apabila menangguhkan peribincangan pusingan ketiga yang sepatutnya berlaku di Brussels.

“Selagi Sweden membenarkan kitab suci Islam, al-Quran, dibakar dan dikoyakkan bersama pasukan keselamatan. Kami tidak akan berkata ‘ya’,” kata Erdogan dalam ucapannya di Parlimen.

Kelmarin, Perdana Menteri Sweden, Ulf Kristersson mengecam tindakan demonstrasi oleh aktivis yang didakwa memberi peluang kepada kuasa luar untuk memberikan kesan bahaya ke atas negara Scandinavia untuk menyertai NATO.

“Kami telah melihat reaksi negara luar yang telah menggunakan manifestasi ini untuk mengapi-apikan keadaan yang secara langsung membahayakan keselamatan Sweden,” kata Kristersson tanpa merujuk kepada mana-mana negara.

Sweden dan Finland memohon untuk menyertai NATO berikutan pencerobohan Russia ke atas Ukraine.

Namun, hanya Turkiye dan Hungary yang menolak walaupun semua negara anggota NATO mengesahkan penyertaan mereka sebulat suara.

Semalam, Menteri Luar Turkiye, Mevlut Cavusoglu berkata Ankara bersedia menerima Finland menjadi anggota NATO berbanding dengan jirannya Sweden.

Namun tegas Cavusoglu terpulang kepada pakatan tentera untuk memutuskan sama ada untuk menerima satu negara sahaja atau duo Nordic bersama-sama . – Agensi


Rujuk pakar, asatizah sebelum dedah perkara sebenar

Oleh Zuhayati Yazid

BANGI, 19 Safar 1443H, Ahad – Pendakwah bebas, Ustaz Firdaus Wong Wai Hung mendedahkan telah mendapat pandangan asatizah sebelum membuat pendedahan berhubung kes gangguan seksual, yang didakwa membabitkan seorang pendakwah popular, baru-baru ini.

Pengasas dan Presiden Multiracial Reverted Muslims (MRM) itu menjelaskan, pihaknya telah mendapatkan terlebih dahulu pandangan daripada mereka yang pakar dalam hukum-hakam Islam.

“Masyarakat perlu faham apa itu aib dan bukan aib, jangan rujuk kepada saya tetapi perlu rujuk pakar dalam kefatwaan dan hukum hakam, bukannya rujuk artikel.

“Setelah mendapat pandangan daripada mereka yang pakar maka ia ditentukan bukan aib, barulah kami dedahkan kepada semua,” katanya dalam Pertiwi Muktahir bertajuk ‘Dilema! Antara Aib & Jenayah Seksual’ hari ini.

Ustaz Firdaus Wong mengakui selepas pendedahan berkenaan lebih ramai mangsa yang tampil dengan bukti-bukti mereka.

Beliau berkata, menerusi pendedahan berani itu, MRM bersedia sepenuhnya dengan apa juga tindakan kerana prinsip MRM tidak akan bertindak tanpa bukti.

“Kami bersedia dengan kemungkinan tindakan undang-undang demi kebenaran buat mereka yang terkesan dan dizalimi,” katanya.

Ditanya mengenai pendedahan itu berpunca daripada hubungan tidak baik dengan individu berkenaan atau disebabkan dendam mahupun hasad, beliau menafikan, sambil menegaskan semua tindakan itu dilakukan untuk mencari keadilan kepada mangsa semata-mata.

“Saya sudah jangka ramai yang beranggapan kami mempunyai masalah peribadi tetapi sebenarnya tiada isu peribadi tetapi mahu mencari keadilan semata-mata,” katanya.

Terdahulu, Ustaz Firdaus Wong dilapor mendedahkan satu perbualan gangguan seksual yang didakwa membabitkan mangsa.

Beliau mendakwa, itu antara beberapa hantaran mesej WhatsApp yang dilihat sendiri dari telefon bimbit mangsa.

“Perkongsian bukti-bukti ini adalah atas permintaan mangsa untuk kesedaran ramai serta menggalakkan lebih ramai mangsa tampil membuat laporan polis,” dakwanya.

Sejak bulan lalu, kes gangguan seksual membabitkan pendakwah popular hangat diperkatakan – dan difahamkan kes kini masih dalam siasatan pihak polis.

Pautan Pertiwi Muktahir;


Isytihar darurat tidak jamin krisis politik berakhir?

Oleh Siti Hafidah Abd Ghaffar

BANGI, 28 Jamadilawal 1442H, Selasa – Pengisytiharan Proklamasi Darurat yang dilaksanakan di seluruh negara sehingga 1 Ogos depan tidak menjamin pengakhiran kemelut politik yang berlaku dalam negara ini.

Bagaimanapun pengisytiharan itu diibaratkan sebagai serampang dua mata kerana walaupun bertujuan mengekang ancaman penularan wabak COVID-19 yang semakin membimbangkan, ia juga boleh digunakan bagi menghalang krisis politik daripada berpanjangan.

Penganalisis politik, Prof Dr Nik Ahmad Kamal Nik Mahmood berkata, darurat tidak menghalang sekiranya Yang di-Pertuan Agong mahu Parlimen bersidang bagi menyelesaikan isu sama ada kerajaan sekarang mempunyai majoriti ataupun tidak.

Jelasnya, Al-Sultan Abdullah Ri’ayatuddin Al-Mustafa Billah Shah memiliki kuasa ketika darurat untuk memanggil sidang Parlimen.

“Itu semua termaktub dalam kuasa (Agong) sebabnya apabila darurat, peruntukan Perlembagaan secara keseluruhan ditangguhkan kecuali beberapa peruntukan lain.

“Jika berlaku krisis berpanjangan dan Agong melihat tidak boleh diselesaikan di luar Parlimen, maka cara terbaik adalah panggil sidang Parlimen khas dan bentangkan usul sama ada ahli dewan rakyat masih menyokong Perdana Menteri atau sebaliknya. Itu mungkin berlaku,” katanya ketika dihubungi Ismaweb.net, hari ini.

Pada masa sama, Prof Nik Ahmad meminta supaya ahli politik berhenti daripada mengutamakan isu kepentingan parti dalam konteks yang dihadapi negara ketika ini.

Beliau menggesa fokus diutamakan kepada usaha untuk menangani masalah yang ada pada rakyat.

“Kita lihat kerajaan itu bertanggungjawab pada semua rakyat dan negara. Tetapi pada masa sama jika kerajan itu sedang menghadapi tekanan yang besar dari segi politik, maka fokus kerajaan tidak akan dapat sepenuhnya menangani isu COVID-19 dan ekonomi. Itu selalunya yang menjadi satu masalah.

“Bahkan kita tahu bahawa Perikatan Nasional (PN) mahupun Pakatan Harapan (PH) ibarat telur di hujung tanduk dengan majoriti sangat tipis.

“COVID-19 ini tidak menghalang UMNO dan parti lain untuk mengutarakan isu kerajaan tidak mempunya majoriti. Cuma apabila darurat diisytiharkan, mungkin fokus itu akan berubah,” katanya.

Terdahulu, Yang di-Pertuan Agong telah memberi perkenan supaya Pengisytiharan Proklamasi Darurat dilaksanakan di seluruh negara sebagai langkah proaktif untuk membendung gejala wabak COVID-19.

Seri Paduka Baginda turut memberi perkenan untuk tempoh pelaksanaan darurat ini sehingga 1 Ogos, 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.


Banjir di Bangladesh, India makin buruk

DHAKA, 21 Zulkaedah 1443H, Selasa – Keadaan banjir di Bangladesh dan timur laut India semakin buruk tatkala pihak berkuasa bergelut membantu lebih 9.5 juta penduduk yang terkandas dan kekurangan makanan serta minuman selepas hujan lebat berterusan selama beberapa hari.

Hujan monsun yang lebat menyebabkan banjir terburuk berlaku di beberapa kawasan rendah di Bangladesh dan negeri Assam India sehingga membunuh sekurang-kurangnya 69 nyawa sejak dua minggu lalu.

“Orang ramai kini meneruskan hidup tanpa bekalan makanan. Mereka tidak mendapat air minuman sejak banjir menenggelamkan semua telaga tiub,” kata Abu Bakar, 26, seorang penduduk di daerah Sunamganj yang terjejas teruk di timur laut Bangladesh kepada Reuters melalui telefon.

Musim tengkujuh yang membawa hujan lebat ke Asia Selatan antara Jun dan Oktober, sering mencetuskan banjir terutamanya di kawasan rendah seperti Bangladesh.

Cuaca ekstrem di Asia Selatan menjadi lebih kerap dan pakar alam sekitar memberi amaran bahawa perubahan iklim boleh membawa kepada bencana yang lebih serius.

Ketua Pengarah Jabatan Pengurusan Bencana Bangladesh, Atiqul Haque berkata, tiga lagi daerah di bahagian utara dan tengah negara itu turut dinaiki air.

“Pentadbiran tempatan bersama tentera, tentera laut, polis, bomba dan perkhidmatan kecemasan serta sukarelawan telah terbabit dalam operasi menyelamat dan bantuan,” katanya. – Agensi


Perlu senada mengenai hukum penggunaan vaksin COVID-19

SEPANG, 9 Jamadilawal 1442H, Khamis – Semua pihak termasuk pendakwah selebriti perlu senada mengenai hukum penggunaan vaksin COVID-19, iaitu harus dan wajib diambil oleh golongan yang ditetapkan kerajaan, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata, ketetapan hukum penggunaan vaksin COVID-19 itu dibuat oleh Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia yang bersidang pada 3 Disember lepas, dan mengambil pandangan semua pihak termasuk para ulama serta badan berautoriti.

“Kita mahu semua senada (penggunaan vaksin) sebab pandangan ini bukan pandangan saya tetapi para ulama bukan semata di Malaysia… rujukan dibuat untuk ummah seluruhnya dan negara-negara Arab bersetuju kaedah ini,” katanya kepada pemberita selepas mengadakan pertemuan dengan 80 pendakwah selebriti di sini, hari ini.

Ketika berucap pada majlis itu, Zulkifli meminta pendakwah selebriti yang mempunyai syor atau cadangan yang baik mengenai apa jua perkara, termasuk penggunaan vaksin supaya mengemukakannya secara berhemah.

“Dalam mendepani isu COVID-19, satu sahaja permintaan khusus saya buat sahabat-sahabat iaitu marilah kita bersatu fikrah. Elakkan berkhilaf sesama kita kerana kita ada maslahah yang besar iaitu melindungi rakyat daripada wabak ini.

Jika ada syor atau cadangan baik, kemukakan secara berhemah tapi bukan dalam ceramah atau di media sosial,” katanya.

Semalam, Zulkifli berkata, Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam yang bersidang pada 3 Disember lepas mengambil ketetapan bahawa hukum penggunaan vaksin COVID-19 adalah harus dan ia wajib diambil oleh golongan yang ditetapkan kerajaan.

Ketetapan ini juga telah disembah maklum kepada Majlis Raja-Raja dan penggunaan vaksin bagi melindungi manusia daripada dijangkiti penyakit berbahaya bukanlah perkara asing dalam perspektif syarak, katanya.

Mengenai pertemuan dengan pendakwah selebriti, Zulkifli mengingatkan mereka untuk sentiasa memelihara imej serta maruah diri dan mengelakkan diri daripada sebarang kontroversi.

“Kita harap ada sinar pada tahun 2021… kita tidak dengar lagi sebarang isu konflik (melibatkan pendakwah selebriti),” katanya. -Bernama


Menteri, timbalan menteri zahir penghargaan

KUALA LUMPUR, 18 Muharram 1443H, Jumaat – Pertama kali dilantik menganggotai barisan Kabinet, Naib Presiden PAS Idris Ahmad berdoa diberikan kekuatan, kesihatan dan integriti untuk menggalas amanah sebagai Menteri di Jabatan Perdana Menteri (Hal Ehwal Agama).

“Alhamdulillah, syukur atas pelantikan ini,” kata Idris, 58, kepada Bernama.

Idris berkata beliau akan meneruskan dan memperkasakan Dasar Manhaj Rabbani iaitu dasar pentadbiran Islam yang berpaksikan tiga ciri utama — Thaqafah (keilmuan), Ruuhaniyyah (kerohanian) dan Da’wah (aktivisme) seperti yang diperkenalkan kerajaan sebelum ini.

Idris antara muka baharu yang diberi kepercayaan menyertai kerajaan Persekutuan di bawah Kabinet pimpinan Perdana Menteri Datuk Seri Ismail Sabri Yaakob, selain bekas Menteri Besar Perak yang juga Timbalan Presiden Bersatu Datuk Seri Ahmad Faizal Azumu sebagai Menteri Belia dan Sukan.

Muka baharu lain dalam barisan Kabinet ialah Ahli Parlimen Jelebu Datuk Seri Jalaludin Alias yang dilantik sebagai Timbalan Menteri Wilayah Persekutuan dan Ahli Parlimen Pasir Puteh Nik Zawawi Salleh yang dilantik sebagai Timbalan Menteri Pertanian dan Industri Makanan II.

Ismail Sabri hari ini mengumumkan senarai barisan ‘Kabinet Berorientasikan Hasil’ melibatkan 31 menteri termasuk empat menteri kanan yang akan menjadi pasukan pengurusan yang bekerja bersama rakyat, serta 38 timbalan menteri.

Sementara itu, Jalaluddin yang menyifatkan tanggungjawab baharu itu sebagai amanah dan cabaran, berazam memberikan perkhidmatan terbaik

“Saya juga ingin mengingatkan kepada diri ini bahawa lantikan ini satu cabaran untuk memenuhi aspirasi kerajaan dalam meningkatkan sosioekonomi rakyat dan bukan setakat mengisi kekosongan jawatan (timbalan menteri),” katanya kepada Bernama.

Dalam pada itu, Datuk Seri Mohamed Azmin Ali yang terus diberi kepercayaan menggalas tanggungjawab sebagai menteri kanan merangkap Menteri Perdagangan Antarabangsa dan Industri komited untuk memastikan ekonomi negara terus mara atas pertumbuhan mampan dan pemulihan lestari demi Keluarga Malaysia.

“Terima kasih YAB @IsmailSabri60 atas kepercayaan dan amanah untuk saya kekal memimpin

@MITIMalaysia. Back to serve (Berkhidmat kembali),” katanya dalam catatan di Twitter.

Khairy Jamaluddin yang dipertanggungjawab menerajui Kementerian Kesihatan menzahirkan penghargaan kepada perdana menteri atas pelantikannya dan akan menjalankan tugas dengan bersungguh-sungguh.

“Terima kasih kepada YAB PM, Dato’ Sri Ismail Sabri Yaakob atas kepercayaan yang diberi. Insya-Allah, amanah yang sangat berat ini akan saya pikul dengan bersungguh demi Keluarga Malaysia,” katanya.

Datuk Seri Hishammuddin Tun Hussein yang bertukar portfolio sebagai Menteri Pertahanan memberi jaminan akan menggalas tugas sebaiknya demi warga Angkatan Tentera Malaysia (ATM) yang sangat berjasa kepada negara.

“Kepercayaan PM Ismail Sabri Yaakob untuk saya kembali menerajui Kementerian Pertahanan Malaysia amat dihargai. Insya-Allah, will do my utmost best (saya akan melakukan yang terbaik),” kata Ahli Parlimen Sembrong itu dalam hantaran di laman Twitternya.

Bagi Datuk Seri M.Saravanan yang kekal memegang portfolio sebagai Menteri Sumber Manusia, berkata dasar kementerian yang diperkenalkannya sebelum ini akan diteruskan dan ditambah baik.

Bercakap dalam program khas ‘Kabinet Baharu Malaysia’ di Bernama TV, beliau berkata dasar sedia ada khususnya soal pengurusan pekerja asing dan jaringan keselamatan pekerja akan diberi lebih perhatian.

Datuk Seri Reezal Merican Naina Merican yang menerajui Kementerian Perumahan dan Kerajaan Tempatan (KPKT) menerusi catatan di Twitter pula berkata : “TERIMA KASIH YAB DATO’ SRI ISMAIL SABRI YAAKOB @IsmailSabri60 atas kepercayaan kepada saya mengkhidmati Keluarga Malaysia di @kpkt_gov . Segalanya Demi Malaysia.”

Ahli Parlimen Kuala Pilah Datuk Eddin Syazlee Shith yang pernah berkhidmat dalam tiga portfolio berbeza sebelum ini, diberi kepercayaan sebagai Timbalan Menteri di Jabatan Perdana Menteri (Ekonomi).

“Saya berasa teruja dapat berkerja dengan pemimpin berpengaruh serta berpengalaman seperti Datuk Seri Mustapa Mohamed (Menteri di Jabatan Perdana Menteri (Ekonomi), banyak pengalaman baharu yang akan saya pelajari daripada beliau,” katanya. – Bernama


Kepada peminat PRU, pintu hampir tertutup

NEGARA perlu utamakan kepada kesihatan rakyat ketika krisis pandemik COVID-19 masih tahap kritikal. Penumpuan seluruh tenaga dan kemampuan yang ada perlu ditumpukan kepada isu utama negara dan rakyat. Dakwaan yang terlalu terlalu kerdil dan amat dangkal apabila ada yang mendakwa perlu adakan pilihan raya segera untuk memilih kerajaan baru bertujuan mengatasi wabak COVID-19 yang agak kritikal.

Kononnya Malaysia perlu kepada kerajaan yang kuat untuk mengatasi COVID-19 melalui PRU baru. Entah teori apa yang digunakan walaupun belajar sampai kepuncak menara gading. Setakat ini yang jelas punca utama pandemik ini merebak amat cepat kerana PRU. Contoh yang dapat dilihat dengan jelas ialah pilihan raya negeri di Sabah dan contoh luar negara ialah di India setelah pilihan raya diadakan di beberapa buah negeri di India.

Memang amat pelik ahli politik di Malaysia terutama parti – parti Melayu. Apa yang difikirkan ialah bila kalah atau tak dapat jadi kerajaan perlu buat pilihan raya baru. Bila ada isu-isu kritikal negara perlu buat pilihan raya. Mungkin inilah pemikiran dominan dalam parti – parti Melayu. Parti yang kalah desak adakan pilihan raya untuk menang semula. Parti yang menang pula berfikir macam mana untuk kekalkan kemenangan.

Ada dua kluster sebahagian besar ahli politik Melayu. Satu kluster kalah pilihan raya, mereka akan mencari peluang untuk menjatuhkan lawan yang menang. Kluster menang mereka berfikir bagaimana untuk mengekalkan kemenangan dan mencari peluang untuk mengaut kekayaan. Tiada apa apa hala tuju dalam perjuangan politik mereka. Kalau adapun hanya perisa untuk pemanis kata. Tidak lebih dari itu.

Sebenarnya tiada dalam pemikiran mereka untuk menjaga kepentingan agama, bangsa dan negara. Berbanding dengan parti kaum pendatang yang rasis. Semua mereka bersepakat berjuang untuk bangsa mereka mengikut bidang masing-masing. Mereka telah agihkan peranan mereka. Ada peranan parti mereka yang berada dalam kerajaan. Begitu peranan parti mereka dalam pembangkang.

NGO mereka berjuang untuk kepentingan bangsa mereka. Dong Zhong kekal dengan pendidikan China untuk kaum China. Kononnya kehebatan Malaysia ialah bila dapat mengekalkan kepelbagaian sistem pendidikan. Sekali pandang macam puji negara kita tetapi kata kata manis yang penuh dengan racun perpecahan. Jika Malaysia kekal dengan sistem dualisme perpecahan bukan berada dibibit-bibit lagi tetapi menunggu belah dan berkecai.

Adakah ini yang Dong Zhong inginkan. Atau ada impian yang lebih besar lagi di sebalik perjuangan mereka. Mereka berjuang bukan hanya isu pendidikan sahaja tetapi melebihi jangkauan yang sebenar. Pendidikan adalah asas utama dalam pembentukan individu dan bangsa. Sudah tentu pendidikan mereka adalah untuk survival bangsa mereka di Malaysia mengikut acuan asal mereka. Bukan ikut acuan negara Malaysia. Apa yang akan berlaku di Malaysia ditahun-tahun mendatang jika begini latar belakang pendidikan di Malaysia.

Ustaz Sharipudin Ab Kadir
Ketua Perhubungan ISMA Kelantan


COVID-19: Thailand catat 201 kes baharu, tiada kematian

BANGKOK, 29 Jamadilakhir 1442H, Khamis – Thailand mencatatkan 201 kes baharu COVID-19, dengan tiada kes kematian baharu dicatatkan dalam tempoh 24 jam lepas, menjadikan jumlah keseluruhan kes di negara itu sehingga kini 24,104 dan 80 kematian.

Penolong Jurucakap Pusat Pentadbiran Situasi COVID-19 (CCSA) Dr Apisamai Srirangsan berkata, daripada 201 kes baharu itu, 185 kes jangkitan tempatan di mana 96 daripadanya mendapatkan rawatan di hospital dan 89 daripada menerusi pengesanan aktif.

Beliau berkata, 16 lagi kes baharu merupakan kes import.

“Sejumlah 885 pesakit yang pulih dilaporkan hari ini. Pada masa ini kes yang pulih melebihi kes jangkitan baharu,” katanya pada taklimat COVID-19 harian hari ini.

Dr Apisamai berkata 4,225 pesakit sedang menerima rawatan termasuk 1,531 di hospital lapangan.

Beliau berkata, pihak berkuasa kesihatan akan membincangkan langkah-langkah kelegaan di Samut Sakhon, pusat kepada penularan COVId-19 terkini, kerana situasi yang semakin baik.

Katanya, pegawai kesihatan akan mengadakan 8,000 ujian antibodi sehari di Samut Sakhon, bermula 15 Feb.

“Mereka yang telah mempunyai antibodi akan dibenarkan untuk pulang ke rumah masing-masing,” katanya.

Sementara itu Apisamai berkata, pihak berkuasa kesihatan telah mengadakan ujian pengesanan aktif di 1,880 lokasi termasuk kilang, pasar dan pusat komuniti di Samut Sakhon.

Beliau berkata, strategi ‘gelembung dan tutup’ telah dikenakan di sembilan kilang yang melibatkan 42,424 pekerja di Samut Sakhon.

“Lebih daripada 1 peratus telah diuji positif,” katanya. – Bernama


Fokus usaha tamatkan pandemik, bukan agenda tukar kerajaan

Oleh Athirah Huda Zalhe

BANGI, 6 Zulkaedah 1442H, Khamis – Parti BERJASA menjunjung titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, yang menzahirkan pandangan bahawa persidangan Parlimen perlu diadakan secepat mungkin.

Titah itu jelas menunjukkan baginda sangat prihatin dengan nasib negara dan rakyat daripada pelbagai peringkat ketika tempoh krisis pandemik ini, kata Presiden BERJASA, Ustaz Zamani Ibrahim.

Justeru, beliau meminta persidangan Parlimen – sebagaimana dizahirkan Al-Sultan Abdullah – disegerakan supaya dapat memastikan proses semak dan imbang berlaku terhadap setiap polisi serta dasar kerajaan.

“Membuka sidang Parlimen dan menamatkan darurat boleh memberi kestabilan politik kepada negara.

“Terlalu banyak kecaman dan kritikan yang diterima oleh pihak kerajaan saat ini, tetapi seluruh ahli Parlimen haruslah bersiap siaga dan bersama berusaha memperbaiki keadaan semasa,” katanya kepada Ismaweb.net, hari ini.

Serentak itu, Ustaz Zamani mengingatkan Ahli Parlimen supaya tidak mencetuskan sebarang kekalutan politik sekiranya Parlimen dibenarkan kembali bersidang dalam masa terdekat.

Beliau meminta semua anggota Dewan Rakyat untuk memberi fokus kepada usaha membawa negara keluar daripada pandemik, dan bukan memikirkan agenda untuk menukar kerajaan atau individu layak menjadi Perdana Menteri.

“Dalam situasi sekarang memang Perikatan Nasional (PN) bukan kerajaan yang kukuh, namun pada masa yang sama tiada satu komponen parti dikatakan kuat kerana tidak ada pun kuasa dominan.

“Oleh itu, tindakan mendahulukan kepentingan rakyat yang semakin terhimpit mesti diutamakan berbanding agenda parti,” katanya.

Beliau menggesa semua pimpinan parti supaya mengambil pendekatan matang dan bersabar sehingga tiba tempoh Pilihan Raya Umum Ke-15 (PRU15), sebaik sahaja situasi wabak COVID-19 di Malaysia pulih.

“PRU15 itulah peluang setiap parti memfokuskan agenda kepartian untuk menang dan menjadi kerajaan,” katanya.

Dalam satu kenyataan dikeluarkan Istana Negara semalam, Al-Sultan Abdullah menzahirkan pandangan bahawa persidangan Parlimen perlu diadakan secepat mungkin setelah memperhalusi semua pandangan pemimpin parti politik, Jawatankuasa Khas Bebas Darurat 2021 dan sembah taklimat pakar serta agensi kerajaan.

Datuk Pengelola Bijaya Diraja, Datuk Indera Ahmad Fadil Shamsuddin berkata, Seri Paduka turut menzahirkan pandangan bahawa perlu ada pentadbiran kerajaan yang stabil dan kukuh serta berupaya berfungsi dengan efektif dalam menangani wabak COVID-19 dan memulihkan ekonomi negara.


PAN mungkin tanding lebih 30 kerusi DUN

BANGI, 22 Zulhijjah 1444H, Selasa – Parti Amanah Negara (PAN) dijangka bertanding lebih 30 kerusi Dewan Undangan Negeri (DUN) pada Pilihan Raya Negeri (PRN), Ogos depan.

Timbalan Presidennya, Datuk Seri Salahuddin Ayub berkata, PAN berhasrat meletakkan tujuh calon di Kelantan, tiga atau empat calon di Terengganu, tujuh atau lapan calon di Kedah, sembilan calon di Selangor dan tiga calon di Negeri Sembilan.

Katanya, PAN yakin mampu mengekalkan kemenangan di kerusi-kerusi sebelum ini, selain mempunyai peluang yang seimbang di tiga negeri yang ditadbir oleh pembangkang.

“Dalam politik tidak ada susah, yang penting kita mencuba sebaik mungkin.

“Dengan peluang yang ada itu, semua parti politik akan menampilkan calon terbaik, strategik terbaik, pendekatan terbaik dan itu tugas kita untuk kita pastikan mencapai kemenangan di negeri yang kita bertanding,” katanya dalam sidang media selepas membuat tinjauan di Econsave Setapak Central di Kuala Lumpur, hari ini.

Ditanya adakah kehadiran Barisan Nasional (BN) menerusi kerajaan dengan Pakatan Harapan (PH) membentuk Kerajaan Perpaduan dilihat ancaman buat PAN, Salahuddin berkata, pihaknya tidak ada masalah dengan gabungan itu.

“Kami sudah biasa sejak zaman Pilihan Raya Umum (PRU) 1986…dengan PKR, dengan DAP masuk (gabungan), kemudian Bersatu dan sekarang dengan UMNO.

“Kita sudah biasa berkeluarga macam ini. Jadi tidak ada masalah kerana segala cabaran akan kita hadapi bersama, sebagamana kita mendirikan rumah tangga,” katanya.


Pegawai khas timbalan menteri meninggal dunia akibat COVID-19

KUALA LUMPUR, 1 Muharram 1443H, Selasa – Seorang pegawai khas yang pernah mengiringi Timbalan Menteri Pelancongan, Kesenian dan Kebudayaan, Datuk Guan Dee Kohoi semasa mesyuarat khas Parlimen Julai lalu, disahkan meninggal dunia, semalam.

Datuk Jaimin Samitah dilaporkan meninggal dunia, pada jam 4.30 petang, akibat COVID-19.

Difahamkan, Allahyarham telah hadir ke Kompleks Parlimen Malaysia sepanjang Mesyuarat Khas Penggal Ketiga Parlimen Keempat Belas Tahun 2021 dari 26 hingga 29 Julai 2021 yang lalu.

Semua ujian swab yang dibuat beliau iaitu saringan awal yang dibuat untuk hadir ke Parlimen dan saringan pada Khamis 29 Julai 2021 di Parlimen menunjukkan negatif.

“Selepas Mesyuarat Khas Dewan Rakyat ditangguhkan, saya pulang ke Sabah dan pada Isnin lalu, Jaimin yang masih berada di Kuala Lumpur memberitahu yang dia berasa tidak sihat dan saya minta dia buat ujian saringan COVID-19 sekali lagi,” kata Guan Dee seperti dilapor BH, hari ini.

Guan Dee berkata, Jaimin disahkan positif sebelum dikuarantin dan dirawat di sebuah hospital sejak Isnin minggu lalu sehinggalah menghembuskan nafas terakhir, semalam dan dikebumikan, hari ini.

Jumaat lalu, Kementerian Kesihatan mengesahkan lebih banyak kes COVID-19 dilaporkan berkaitan dengan Parlimen, menjadikan jumlah jangkitan yang berkaitan dengan mesyuarat khas baru-baru ini sebanyak 85.

Ketua Pengarah Kesihatan, Tan Sri Dr Noor Hisham Abdullah berkata, sekurang-kurangnya enam kes dipercayai merupakan varian Delta berdasarkan ujian PCR.


Pergolakan politik Perak taktik UMNO beri tekanan pada Muhyiddin

Oleh Ainul Illia Meor Suzurudin

BANGI, 21 Rabiulakhir 1442H, Isnin – Senario politik Perak yang sedang bergolak ketika ini, dilihat bagai satu perancangan UMNO untuk memberi tekanan kepada Perdana Menteri, Tan Sri Muhyiddin Yassin.

Pensyarah Kanan Pengajian Politik di Fakulti Razak, Universiti Teknologi Malaysia (UTM) Kuala Lumpur, Dr Mazlan Ali tidak menolak kemungkinan pergolakan berlaku kerana UMNO terdesak untuk memaksa Muhyiddin segera membubarkan Parlimen.

“Tindakan UMNO di Perak ini adalah susulan dari awal UMNO menarik diri daripada menyertai gabungan Perikatan Nasional.

“Ia kemudian disertai dengan dakwaan Datuk Seri Anwar Ibrahim kononnya beliau memiliki bilangan sokongan yang cukup untuk menubuhkan kerajaan baru, dengan sokongan UMNO dan lain-lain.

“Tekanan demi tekanan dilakukan, sehingga terdapat sebilangan pemimpin UMNO mendakwa pentadbiran Muhyiddin tidak berlaku adil apabila tidak memberikan jawatan-jawatan kanan terhadap parti itu yang memiliki Ahli Parlimen paling ramai,” katanya ketika dihubungi Ismaweb.net, hari ini.

Bukan itu sahaja, beberapa pemimpin UMNO juga kemudiannya memberi ‘kata dua’ bahawa mereka tidak akan menyokong Belanjawan 2021 sekiranya Muhyiddin dan kerajaan PN tidak mempertimbangkan beberapa tuntutan dan cadangan UMNO.

Cadangan itu termasuk isu moratorium dan Kumpulan Wang Simpanan Pekerja (KWSP), kata Dr Mazlan.

“Sikap kritikal UMNO terhadap kerajaan PN ini menurut hemat saya adalah berpunca daripada kebimbangan UMNO terhadap survival mereka dan saingan Bersatu yang kelihatan menjadi semakin kuat dan mendapat sokongan besar rakyat.

“Kejayaan Bersatu menguasai tampuk pemerintahan Sabah dengan sokongan besar rakyat Sabah terhadap kepimpinan Muhyiddin menambahkan lagi kebimbangan UMNO.

“UMNO juga merasa kecewa dengan sikap PAS yang dilihat lebih rapat terhadap Bersatu berbanding UMNO,” katanya.

Berikutan itu, Dr Mazlan berpandangan bahawa tindakan usul percaya dikemukakan UMNO, Jumaat lalu yang menyaksikan peletakan jawatan Menteri Besar, dilihat sebagai satu proses yang sangat janggal dan boleh memecah-belahkan perpaduan parti-parti dalam PN.

“Ini juga saya menilai sebagai satu lagi bentuk tekanan terhadap Muhyiddin oleh UMNO dan sekiranya MB daripada UMNO, saya fikir mungkin parti-parti dalam PH akan bergabung dengan UMNO terutamanya Amanah dan PKR.

“DAP pula mungkin akan menyokong Menteri Besar dari UMNO, tetapi besar kemungkinan tidak akan memainkan peranan aktif dalam kerajaan yang akan dibentuk,” katanya.

Sebelum ini, Presiden UMNO, Datuk Seri Ahmad Zahid Hamidi berkata, beliau telah berbincang dengan semua parti dalam usaha membentuk kerajaan baharu di Perak, sama ada dalam PN mahupun PH.

DAP Perak pula menyatakan bahawa mereka sedia bekerjasama dengan UMNO ‘demi kepentingan rakyat’ bagi membentuk sebuah kerajaan negeri yang stabil.

Sementara, PAS Perak pula menzahirkan komitmen untuk mempertahankan kerajaan PN di negeri itu.

DUN Perak merangkumi 25 ADUN Barisan Nasional yang kesemuanya UMNO, DAP (16), PAN (5), BERSATU (5), PKR (3), PAS (3) manakala Gerakan dan Bebas masing-masing satu


UMNO ulang pendirian takkan kerjasama dengan PKR, DAP

BANGI, 24 Jamadilawal 1442H, Jumaat – UMNO tidak pernah memutuskan untuk mengadakan sebarang rundingan bersama DAP dan Parti Keadilan Rakyat (PKR).

Bahkan dalam majlis terbuka dan tertutup di hadapan kepimpinan parti pelbagai peringkat – termasuk baru-baru ini – Presiden UMNO berkali-kali mengatakan beliau tidak akan menjalin kerjasama dengan DAP, demikian kata Ketua Penerangan UMNO, Shahril Sufian Hamdan.

Malah, sehingga hari ini Majlis Kerja Tertinggi meneruskan kelangsungan keputusan dasar parti yang diluluskan oleh Perhimpunan Agung UMNO 2019, yakni tiada kerjasama dengan Datuk Seri Anwar Ibrahim dan DAP, katanya.

Katanya lagi, selagi dasar itu tidak diubah, seluruh saf kepimpinan masih berpegang kepada keputusan itu.

“Jika UMNO mahu menjalin kerjasama dengan DAP, ia mempunyai peluang sewaktu pertukaran Menteri Besar di Perak. Perkara itu tidak berlaku.

“Selain itu, dakwaan bahawa terdapat percubaan demi percubaan untuk menjatuhkan kerajaan Perikatan Nasional (PN) juga tidak tepat.

“…memandangkan sepanjang proses undian untuk Belanjawan 2021, ahli-ahli Parlimen UMNO mendukung dan meluluskannya di setiap bacaan dan setiap peringkat,” katanya dalam satu kenyataan, hari ini.

Mengulas lanjut, beliau berkata, dukungan dan undian itu tetap dizahirkan meskipun dalam hal tertentu, jelas terdapat ketidakpuasan hati dari pihak UMNO berhubung pelbagai isu baik dari segi pertalian politik antara UMNO dan Parti Pribumi Bersatu Malaysia (Bersatu) mahupun dalam soal dasar kerajaan.

“Maka, jelas sekali selama ini UMNO mendukung kerajaan PN demi kemaslahatan rakyat dan negara yang masih dilanda ancaman wabak COVID-19,” katanya.

Berhubung dakwaan kononnya kepimpinan Presiden ‘flip flop’ dalam keputusan berhubung Muafakat Nasional (MN), Shahril menegaskan barisan kepimpinan UMNO sentiasa konsisten mahu memperkasa MN dan mengukuhkan pertalian bersama PAS – tanpa UMNO menjadi ahli komponen PN.

“Pendirian ini tegas, jelas dan konsisten sepanjang masa,” katanya.

Sejak beberapa hari lalu, konflik dalaman UMNO semakin meruncing sehingga menyaksikan Tan Sri Annuar Musa digugurkan sebagai Setiausaha Agung Barisan Nasional (BN).

Kemelut kian berpanjangan apabila Annuar mengesahkan wujud sokongan secara hitam putih membabitkan pemimpin tertinggi UMNO, kepada Presiden PKR, Datuk Seri Anwar Ibrahim untuk menjatuhkan kerajaan PN.

Terbaharu, media melaporkan 189 bahagian UMNO mahu memutuskan hubungan dengan Bersatu.


Hamas gesa negara Arab henti normalisasi hubungan dengan Israel

GAZA, 11 Rabiulawal 1445H, Rabu – Pergerakan Perjuangan Islam Palestin (Hamas) menjangkakan tindakan serbuan ke atas Masjid Al-Aqsa terus meningkat sekiranya normalisasi hubungan Arab Saudi dan negara haram Israel direalisasikan.

Ketua Hamas di luar negara, Khaled Meshaal dalam kenyataan berkata, pasukan pendudukan kini berusaha untuk melaksanakan realiti baharu sebagai persediaan merobohkan Masjid Al-Aqsa bagi membina kuil.

Katanya, sejak 2017 jumlah peneroka haram yang menyerbu Al-Aqsa meningkat dua kali ganda, termasuk pencerobohan berterusan pasukan pendudukan ke atas tapak suci umat Islam itu.

Menurut Khaled, penentangan di Tebing Barat yang diduduki menjadi terlalu sukar untuk dibendung oleh dasar ekstremis kerajaan Israel, selain berisiko memberikan kesan besar terhadap jenayah pendudukan.

Atas sebab itu, beliau menggesa supaya negara-negara Arab berhenti menormalkan hubungan dengan pendudukan Israel kerana boleh menimbulkan bahaya kepada Palestin serta rakyatnya.

Sebelum ini, Israel mendakwa satu rangka kerja perjanjian yang diusahakan oleh Amerika Syarikat (AS) untuk menjalin hubungan dengan Arab Saudi boleh dilaksanakan pada awal tahun depan.

Dalam tempoh ke arah usaha itu, Perdana Menteri Israel, Benjamin Netanyahu sudah pun membentangkan peta ‘Timur Tengah’ baharu yang memadamkan negara Palestin.

Ilustrasi itu menunjukkan Tebing Barat dan Semenanjung Gaza yang diduduki menjadi sebahagian daripada Israel.- Agensi


Ajaran sesat: Bukit Aman ambil keterangan ‘Sittah Annur’

KUALA LUMPUR, 25 Muharram 1443H, Jumaat – Polis Diraja Malaysia (PDRM) telah mengambil keterangan seorang wanita dikenali sebagai ‘Sittah Annur’ yang dikaitkan dengan ajaran sesat Perjalanan Mimpi Yang Terakhir (PMYT), semalam.

Menurut sumber, sepasukan anggota polis mengambil keterangan Sittah Annur atau nama sebenarnya Masitah Ab. Jalar di rumahnya di Selangor.

Sumber berkata selain Sittah Annur, suaminya dan pengikut-pengikut rapatnya turut dirakam percakapan dan keterangan bagi meneliti dan memastikan kebenaran pelbagai dakwaan yang dibuatnya.

“Namun, adalah jelas bahawa tindakan beliau ini telah menimbulkan kegusaran umum dan mengganggu-gugat ketenteraman awam serta boleh dikenakan tindakan keras di bawah undang-undang yang berkaitan,” katanya kepada Bernama.

Beliau berkata setakat ini, perhubungan wanita itu dengan para pengikutnya adalah secara maya (melalui media sosial) dan tiada pertemuan secara fizikal.

Sumber berkata pihaknya juga telah mengenal pasti identiti sebenar Sittah Annur dan sedang memantau pergerakannya.

Sebelum ini, tular dalam media sosial seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya bagi mencari imam Mahdi untuk melawan musuh.

Wanita berkenaan juga mendakwa dirinya mempunyai keistimewaan dan berupaya membuat ramalan berkaitan apa yang akan berlaku pada masa depan.

Semalam, Ketua Polis Negara, Datuk Seri Acryl Sani Abdullah Sani menyatakan isu dan kegiatan wanita berkenaan masih dalam kawalan dan PDRM tidak boleh terburu-buru ketika melakukan siasatan kerana perlu mengumpul maklumat lengkap serta siasatan yang melibatkan jabatan lain termasuk jabatan agama Islam. – Bernama


Kes COVID-19 baharu muncul di Wuhan selepas lebih setahun

BEIJING, 24 Zulhijjah 1442H, Selasa – Pihak berkuasa di Wuhan mengatakan bahawa mereka akan menjalankan ujian saringan COVID-19 ke atas seluruh populasinya setelah jangkitan tempatan pertama dilaporkan dalam tempoh lebih dari setahun.

“Bandar berjumlah 11 juta itu dengan segera melancarkan ujian asid nukleik menyeluruh bagi semua penduduk,” kata pegawai kanan Wuhan, Li Tao pada sidang media pada hari ini.

Semalam, Pegawai Wuhan mengumumkan bahawa tujuh jangkitan tempatan telah dijumpai dalam kalangan pekerja warga asing di bandar itu, memecahkan rekod tiada kes domestik selama setahun, setelah ia merebak pada awal tahun 2020.

China telah mengurung penduduk seluruh bandar di rumah mereka, memutuskan hubungan pengangkutan domestik dan melancarkan ujian besar-besaran dalam beberapa hari kebelakangan ini bagi memerangi wabak coronavirus terbesarnya sejak beberapa bulan.

China melaporkan 61 kes domestik pada hari ini ekoran wabak varian Delta yang cepat merebak ke puluhan bandar setelah jangkitan di kalangan pembersih lapangan terbang di Nanjing mencetuskan rangkaian kes yang dilaporkan di seluruh negara.

Bandar-bandar utama termasuk Beijing kini telah melaksanakan ujian terhadap berjuta-juta penduduk sambil mengepung kawasan perumahan dan meletakkan kontak rapat rapat di bawah kuarantin. – Agensi


Aliran trafik di lebuh raya keluar dari Lembah Klang lancar

KUALA LUMPUR, 10 Zulhijjah 1444H, Khamis – Aliran trafik di beberapa lebuh raya utama menghala keluar dari Lembah Klang lancar setakat pukul 8.30 pagi ini.

Jurucakap Lembaga Lebuhraya Malaysia (LLM) berkata, kesesakan hanya berlaku di Lebuhraya Utara Selatan (PLUS) arah utara dari Tapah menghala ke Gopeng, Perak.

“Lain-lain laluan seperti lebuh raya menghala ke pantai timur antaranya Plaza Tol Gombak, Lebuhraya Pantai Timur (LPT) 1 dan LPT 2 berada dalam keadaan lancar dan terkawal,” katanya ketika dihubungi Bernama hari ini.

Jurucakap berkenaan menasihatkan orang ramai agar mematuhi cadangan jadual perjalanan balik kampung yang dikeluarkan.- Bernama


Agenda apa DAP nak bawa, kapitalis?

Oleh Siti Hafidah Abd Ghaffar

BANGI, 12 Rabiulakhir 1443H, Rabu – Parti BERJASA mengingatkan mana-mana parti politik tidak sesekali mengangkat agenda songsang dan mendahulukan kehendak peribadi berbanding kepentingan umum.

Ia susulan kenyataan bantahan beberapa pemimpin yang mempertikai langkah negeri Kedah tidak lagi memberi kelulusan lesen premis perjudian, selain mengehadkan aktiviti penjualan arak.

Antaranya, pemimpin DAP yang juga Timbalan Ketua Menteri II Pulau Pinang, P Ramasamy mendakwa, orang bukan Islam di Malaysia mempunyai kebebasan berpersatuan berkaitan amalan agama mereka.

Malah, dakwanya, mereka tidak terikat dengan kepolisan moral seperti rakan mereka yang beragama Islam.

Selain itu, tular juga kenyataan veteran DAP, Lim Kit Siang yang mahu para pengundi Pilihan Raya Negeri (PRN) Melaka memboikot PAS, Perikatan Nasional (PN) dan Barisan Nasional (BN).

Ia dipercayai merujuk tindakan Kedah yang menurutnya seperti pencabulan kepada Rukun Negara.

Mengulas perkara itu, Presiden BERJASA, Ustaz Zamani Ibrahim tidak menolak kemungkinan parti itu membawa agenda songsang atas dasar memberi keuntungan kepada pihak tertentu, meskipun mana-mana agama tidak mengiktiraf judi.

“DAP nak bawa agenda kepentingan umum atau kapitalis?,” soalnya ketika dihubungi Ismaweb.bet

Beliau berkata, selama ini semua maklum tugas kerajaan untuk melihat kepada keharmonian dan keselamatan demi kepentingan umum.

Namun, beliau tidak pelik berhubung tindakan beberapa beberapa pemimpin parti politik – antaranya DAP – yang kelihatan menentang walaupun jelas ia perkara yang baik.

Justeru, Ustaz Zamani melontarkan persoalan sama ada pemimpin berkenaan seorang yang beragama ataupun tidak memandangkan mana-mana agama pasti bersetuju untuk mencegah penganut daripada judi dan arak.

“Tetapi sekiranya mereka membawa perjuangan menyuarakan diberi kebebasan perjudian, arak dan sebagainya, saya nak mempersoalkan pemimpin DAP ini beragama ataupun tidak?

“Kalau mereka beragama, tidak kiralah Buddha, Hindu atau Kristian, pasti mereka bersetuju dan menghormati pandangan agama mereka,” katanya.


Lagi Jalur Gemilang dikibar terbalik, kali ini di Sabah

TAWAU, 24 Zulhijjah 1441H, Jumaat – Meskipun telah diberi amaran keras oleh pihak berkuasa kepada sesiapa yang mengibar Jalur Gemilang secara terbalik, namun malangnya kejadian tersebut masih lagi berlaku.

Terbaharu, tular sekeping gambar di media sosial sebuah restoran di Jalan Chong Thien Vun dekat Tawau, memasang Jalur Gemilang secara terbalik.

Apa yang peliknya, bendera negeri Sabah yang dikibar bersebelahan bendera Malaysia dipasang dengan kedudukan betul dan sempurna.

Seorang penduduk tempatan yang dikenali sebagai Roslan Jumadi, 32, berkata, beliau amat kesal dan terkilan dengan sikap segelintir masyarakat yang masih tidak prihatin sehingga Jalur Gemilang dipasang secara terbalik.

Menurutnya, setiap kali menjelang sambutan Hari Kebangsaan isu pemasangan bendera secara salah kerap berulang seolah-olah ia hanya perkara remeh.

“Perbuatan begini walaupun nampak kecil tapi ia menggambarkan sikap sebenar individu yang tiada semangat patriotisme dan cintakan bendera yang menjadi lambang kedaulatan negara,” katanya seperti dipetik Harian Metro.

Sementara itu Ketua Polis Daerah Tawau ketika dihubungi berkata, hasil siasatan dijalankan mendapati pemasangan jalur gemilang secara terbalik itu tidak disengajakan.

“Pemasangan bendera itu dilakukan oleh pekerja restoran terbabit yang secara tidak sengaja terbalik.

“Bagaimanapun, pihak restoran sudah mengambil tindakan serta merta dengan membetulkan semula bendera pada kedudukan sebenar,” katanya sambil menasihat orang ramai menghentikan menyebarkan gambar itu yang boleh menggugat ketenteraman awam.


Afghanistan runding beli minyak, gandum dan gas dari Russia

MOSCOW, 2 Safar 1444H, Selasa – Pentadbiran Taliban kini dalam rundingan terakhir berkaitan syarat kontrak untuk pembelian gasoline dan benzene dari Russia.

Jurucakap Kementerian Perdagangan dan Industri Afghanistan, Habiburahman Habib mengesahkan delegasi yang dipengerusi menterinya berada di Russia dan sedang memuktamadkan perjanjian untuk bekalan gandum, gas dan minyak.

“Mereka sedang berunding dengan pihak Russia,” katanya kepada Reuters sambil menambah akan berkongsi maklumat lanjut selepas perjanjian selesai.

Sumber daripada pejabat Menteri Perdagangan dan Industri Afghanistan memberitahu kementeriannya dan Kementerian Kewangan telah berbincang bagi menjayakan perjanjian tersebut selepas delegasi melawat Russia, bulan lepas.

“Kami kini sedang menyiapkan perjanjian dan bersetuju mengenai pembelian minyak, gandum dan benzene,” katanya.

Sementara itu jurucakap Menteri Luar dan Tenaga Russia pula tidak mengulas lanjut perkara berkenaan.

Perjanjian dipercayai berlaku selepas delegasi Taliban yang diketuai Menteri Perdagangan dan Industri membuat lawatan ke Russia pertengahan Ogos lepas.

Sekiranya perjanjian berjaya dilaksanakan ia akan membuka negara luar untuk membuat perniagaan dengan Taliban walaupun pentadbirannya tidak diiktiraf secara rasmi oleh masyarakat antarabangsa. – Agensi


Kemiskinan antara punca utama keciciran pelajar sekolah

KUALA LUMPUR, 23 Zulkaedah 1444H, Isnin – Kemiskinan adalah antara punca utama keciciran pelajar, terutamanya di sekolah menengah, kata Timbalan Menteri Pendidikan, Lim Hui Ying.

Beliau berkata, Kementerian Pendidikan (KPM) mendapati terdapat pelajar yang tidak hadir ke sekolah untuk bekerja demi menanggung ekonomi dan kos sara hidup keluarga mereka.

“Ini adalah satu masalah sosial yang perlu kita tangani dan cari jalan bagaimana untuk menghadapinya,” katanya pada sesi soal jawab di Dewan Rakyat, hari ini.

Beliau menjawab soalan tambahan Muhammad Ismi Mat Taib (PN-Parit) mengenai adakah kemiskinan menjadi punca keciciran pelajar dan apakah inisiatif kementerian untuk menanganinya.

Lim berkata, antara langkah yang sedang diusahakan KPM adalah untuk mewajibkan semua pelajar untuk menghabiskan 11 tahun persekolahan iaitu bermula Tahun 1, di sekolah rendah hingga Tingkatan 5, di sekolah menengah.

Ketika menjawab soalan asal yang dikemukakan oleh Muhammad Ismi berkenaan inisiatif KPM untuk membantu pelajar tercicir akibat kemiskinan, Lim berkata KPM telah memperluaskan pelaksanaan Sekolah Komprehensif 9 (K9) daripada 12 buah sedia ada kepada 17 sekolah.

“Matlamat utama sekolah K9 diwujudkan bagi menangani isu keciciran di kawasan pedalaman, terutamanya bagi murid menghadapi kesukaran untuk meneruskan pendidikan ke peringkat menengah atas faktor lokasi ke sekolah menengah yang jauh, bentuk muka bumi mencabar dan sosioekonomi keluarga,” katanya.

Beliau berkata, konsep itu turut diperluaskan menjadi Sekolah Komprehensif 11 (K11) bagi memberi akses pendidikan yang lebih menyeluruh kepada pelajar bermula Tahun 1 hingga Tingkatan 5.

“Konsep K11 ini juga dijangka mampu mengurangkan kadar keciciran transisi murid daripada Tingkatan 3 ke Tingkatan 4 atau transisi peringkat pengajian menengah rendah ke menengah atas,” katanya.

Selain itu, Lim berkata, KPM juga menyediakan sebanyak 18 jenis bantuan persekolahan untuk murid daripada keluarga berpendapatan rendah atau miskin antaranya Biasiswa Kecil Persekutuan, Rancangan Makanan Tambahan, Kumpulan Wang Amanah Pelajar Miskin, Bantuan Awal Persekolahan, dan Bantuan Pakaian Seragam Badan Beruniform.

“Pelbagai bantuan seperti pinjaman buku teks serta khidmat guru bimbingan dan kaunseling dan guru pemulihan turut disediakan bagi menyokong minat murid untuk meneruskan persekolahan,” katanya. – Bernama


RON97 naik 37 sen

PUTRAJAYA, 10 Syawal 1443H, Rabu – Harga runcit petrol RON97 naik 37 sen kepada harga RM4.31 seliter berbanding RM3.94 seliter bagi tempoh bermula esok sehingga 18 Mei ini.

Bagaimanapun, harga runcit petrol RON95 dan diesel kekal pada harga RM2.05 seliter serta RM2.15 seliter.

Kementerian Kewangan dalam kenyataan memaklumkan, harga runcit produk petroleum secara mingguan itu mengikut formula Automatic Pricing Mechanism (APM).

Kementerian itu berkata, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel.

Harga pasaran sebenar bagi kedua-dua produk meningkat melebihi harga paras siling yang ditetapkan.

Harga runcit mengikut formula APM bagi RON95 dan diesel meningkat lebih 10 sen berbanding had harga siling yang ditetapkan.

Katanya, kerajaan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihar


ADUN Slim meninggal dunia

IPOH, 23 Zulkaedah 1441H, Rabu – Ahli Dewan Undangan Negeri (ADUN) Slim yang juga Ketua UMNO Bahagian Tanjung Malim Datuk Mohd Khusairi Abdul Talib meninggal dunia di Bentong, Pahang, petang ini.

Pengerusi Badan Perhubungan UMNO Perak Datuk Saarani Mohamad ketika dihubungi pemberita mengesahkan perkara itu, namun berkata beliau tidak mempunyai maklumat lanjut.

“Jenazah sekarang berada di Hospital Bentong dan saya dalam perjalanan ke sana,” katanya.

Menurutnya, berdasarkan maklumat yang diperoleh, Mohd Khusairi, 59, tiba-tiba rebah ketika bermain golf di Awana Genting Highlands Golf & Country Resort.

Terdahulu, berita kematian ADUN itu dikongsikan menerusi laman media sosial pemimpin UMNO negeri dan pusat. -Bernama


Lebih 2.8 juta remaja Malaysia lengkap vaksinasi

KUALA LUMPUR, 27 Syaaban 1443H, Rabu – Sebanyak 15,711,005 individu dewasa atau 66.8 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan laman web COVIDNOW, sejumlah 22,951,201 atau 97.5 peratus daripada populasi dewasa telah melengkapkan vaksinasi mereka manakala 23,227,197 atau 98.7 peratus menerima sekurang-kurangnya satu dos vaksin.

Bagi remaja berusia 12 hingga 17 tahun pula, sebanyak 2,850,360 individu atau 91.6 peratus daripada kumpulan itu telah melengkapkan vaksinasi mereka manakala 2,947,122 atau 94.7 peratus menerima sekurang-kurangnya satu dos vaksin.

Sementara itu, untuk populasi kanak-kanak berusia lima hingga 11 tahun, sejumlah 1,319,899 individu atau 37.2 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Semalam, sebanyak 47,608 dos vaksin diberikan melibatkan 5,296 suntikan pertama, 1,594 suntikan lengkap dan 40,718 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) kini 68,795,057 dos.

Dalam pada itu, menurut portal GitHub Kementerian Kesihatan, 64 kes kematian akibat COVID-19 direkodkan semalam dengan Perak mencatatkan kematian tertinggi sebanyak 20 kes diikuti Kedah (lapan), Selangor (tujuh), Pulau Pinang (enam) dan Johor (lima).

Negeri Sembilan dan Sarawak masing-masing mencatatkan empat kes kematian, Kelantan dengan tiga kes, Melaka, Pahang dan Sabah masing-masing dua kes manakala satu kes dilaporkan di Terengganu.-  Bernama


Kerjasama politik dengan GTA bukan bersifat gabungan: Tun M

TEMERLOH, 19 Rabiulawal 1444H, Ahad – Gerakan Tanah Air (GTA) bersedia menjalinkan kerjasama dengan mana-mana parti politik yang berminat menjelang Pilihan Raya Umum ke-15 (PRU15).

Bagaimanapun, kerjasama itu tidak akan menyaksikan GTA bergabung dengan parti politik berkenaan seperti mana diamalkan oleh negara sekarang.

Pengerusi Penaja GTA, Tun Dr Mahathir Mohamad menegaskan, kerjasama hanya boleh dilaksanakan sekiranya parti terbabit bersetuju untuk berpegang kepada dasar perjuangan GTA.

“Kita sedia kerjasama tetapi bukan sebagai gabungan. Kalau kita (GTA) bertanding di kawasan itu, mereka tidak akan bertanding. Begitu juga sebaliknya,” katanya seperti dilapor Astro Awani.

Beliau berkata demikian selepas menghadiri Program Himpunan Gerakan Tanah Air Negeri Pahang, di Dataran Tok Gajah, di sini, semalam.

Dalam pada itu, Dr Mahathir berkata, GTA akan bertanding di kesemua 13 Parlimen majoriti Melayu di negeri Pahang.

Katanya, calon-calon yang akan diperkenalkan masih dalam peringkat rundingan dan mereka adalah individu dianggap bersesuaian.

Katanya lagi, ia termasuk calon dari pertubuhan bukan kerajaan (NGO) yang bersama GTA pada PRU kali ini.

“Kita (GTA) akan bertanding di kerusi Melayu, Parlimen Melayu di Pahang. Kalau ada yang nak bertanding di kerusi bukan Melayu, calon bukan Melayu yang akan bertanding.

“Dari segi pembahagian kerusi, ini juga termasuk NGO-NGO, terpulang kepada mereka untuk kemukakan calon. Tetapi sudah tentu, kita yang akan pilih calon yang bersesuaian,” katanya.

Dalam perkembangan lain, Dr Mahathir mengakui menghadapi masalah untuk meraih sokongan pengundi muda kerana kebanyakan mereka tidak berminat mendalami berkenaan politik negara dan hanya mengundi mengikut ibu bapa mereka sahaja.

“Tetapi, selepas kita jumpa dengan orang muda dan kita menjelaskan perjuangan kita, mereka semakin jelas mengenai hala tuju perjuangan GTA.

“Dan pentingnya GTA mendapat kemenangan dalam PRU akan datang ini kerana dasar kita yang akan memperjuangkan orang Melayu,” katanya.


ADUN Bugaya selamat dikebumikan di Semporna

SEMPORNA, 2 Rabiulakhir 1442H, Rabu – Jenazah Ahli Dewan Undangan Negeri (ADUN) Bugaya Allahyarhamah Datin Manis Muka Mohd Darah selamat dikebumikan di Tanah Perkuburan Islam Masjid Kampung Bugaya di sini, pada 4.45 pagi ini.

Jenazah tiba di Semporna dari Kota Kinabalu pada 3.30 pagi melalui jalan darat.

Terdahulu jenazah dimandikan dan disolatkan di Masjid Bandaraya Kota Kinabalu pada 4 petang, sebelum dibawa ke Semporna.

Upacara pengebumian itu dijalankan dengan kehadiran sebilangan ahli keluarga.

Dalam pada itu, anak arwah, Fara Deeba Sabardin mendedahkan ibunya menghidap pelbagai komplikasi penyakit termasuk darah tinggi, kencing manis, tumor dan baru-baru ini menjalani pembedahan lutut, selain masalah buah pinggang.

“Tetapi sejak tiga hari lalu ibu mengadu sakit dan kami beranggapan ibu sakit tulang dan kami membawanya ke Hospital Gleneagles, Kota Kinabalu.

“Rupanya ibu sakit akibat buah pinggang dan hari ke hari kesihatannya semakin merosot dan menggunakan mesin ventilator, pada 6 pagi semalam doktor memanggil dan memberi izin untuk kami berjumpa serta mengucup ibu,” katanya sambil menambah pada 1.36 tengah hari mesin ventilator itu dihentikan.

Bagi Fara Deeba, ibunya itu seorang yang kuat semangat dan positif kesihatannya boleh beransur pulih bagi membolehkannya mengangkat sumpah sebagai Anggota Dewan Undangan Negeri Bugaya sekali gus berbakti kepada rakyat.

“Ibu selalu tidak sihat, kadang-kadang di rumah ibu akan guna kerusi roda tetapi di luar, ibu tidak pernah mahu menunjukkan dirinya sedang sakit malah sebaliknya berlaku,” katanya lagi.

Manis Muka, 65, yang memenangi kerusi Dewan Undangan Negeri Bugaya pada Pilihan Raya Negeri Sabah, 26 Sept lepas, meninggal dunia pada 1.36 tengah hari, semalam, di Hospital Gleneagles, Kota Kinabalu.

Bergiat aktif dalam bidang politik sejak 1985, Manis Muka pernah memegang beberapa jawatan seperti Ketua Wanita UMNO Bahagian Semporna dan selepas itu Ketua Wanita Parti Warisan Sabah (Warisan) Semporna.

Manis Muka meninggalkan suami Datuk Sabardin Omrah, 76, serta 13 anak terdiri daripada tujuh lelaki dan enam perempuan berumur antara 49 dan 26 tahun. – Bernama


Rasuah tak salah? Masyarakat kini dikuasai nilai nihilisme

BANGI, 12 Jamadilawal 1442H, Ahad – Nilai masyarakat kini dihinggapi budaya nihilisme yang menganggap rasuah sebagai hadiah, insentif, imbuhan dan komisen.

Pengerusi Pusat Polisi dan Hal Ehwal Ekonomi Malaysia (PEACE), Jamizal Zainol mendakwa, mereka tidak dapat membezakan frasa berkenaan kerana menganggap semuanya sama dan tidak salah selagi tak ditangkap.

Maka, katanya, tidak hairan sekiranya masyarakat menganggap rasuah tidak salah.

“Apa yang penting mereka ‘diiktiraf’ sebagai berjaya. Inginkan pengiktirafan juga adalah penyakit masa kini.

“Ini belum berbicara perihal ahli politik yang perlu rasuah demi mendapatkan wang ringgit untuk membeli pengikut dan undi.

“Walhal sekali lagi, pembelian sokongan dan undi tidak semestinya berjaya membeli kesetiaan serta nilai persahabatan, “ katanya menulis di Berita Harian, hari ini.

Mengulas lanjut, Jamizal mendakwa terdapat individu yang sanggup menggadaikan kuasa demi mendapatkan rasuah dan wang ringgit.

Dakwanya, segelintir indvidu yang diamanahkan menjaga pintu sempadan negara mula culas hingga membahayakan keselamatan negara.

Malah, katanya, ada di antara mereka yang diamanahkan untuk memastikan produk diimport halal dan suci kepada umat Islam akhirnya culas, dengan membiarkan daging haram dimakan masyarakat.

“Semuanya menjadi subjektif…makanan tidak halal membuahkan pula budaya nihilisme yang percaya tidak ada kebenaran sejati.

“Kebenaran ialah apa kita fikirkan dan tanggapkan. Walhal agama datang bagi memberitahu manusia kebenaran itu ada.

Pada masa sama, beliau berkata, terdapat sesetengah individu yang sanggup menipu, malah menjadi ‘scammer’ rakan sendiri bagi mendapatkan wang ringgit untuk dibelanjakan demi kemewahan.

“Mereka sanggup menipu dan memperdayakan orang lain, janji ada kemewahan. Yang penting apa nampak di luaran, walaupun busuk di dalam.

“Penyakit ini mula menjangkiti mereka yang berkuasa untuk membuat keputusan. Mereka diamanahkan sebagai penguat kuasa, ketua tender dan pengerusi syarikat mula rambang mata.

“Gaji diterima dirasakan tidak cukup. Terdetik dalam hati mana mungkin anak muda ‘influencer’ boleh memiliki kenderaan mewah, sedangkan mereka tidak boleh,” jelasnya.


Pemandu mabuk: Hukuman cadangan kerajaan masih ringan

BANGI, 24 Zulkaedah 1441H, Khamis – Cadangan kerajaan untuk meningkatkan hukuman penjara maksimum sehingga 20 tahun dan denda RM150,000 bagi membendung kes pemandu mabuk, dilihat lebih baik berbanding undang-undang sedia yang sudah tidak relevan dan lapuk.

Bagaimanapun, kadar hukuman berkenaan masih dilihat tidak setimpal dan hanya wajar kepada kes pemandu mabuk yang membabitkan kemalangan dan kecederaan sederhana, kata Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

Beliau berkata, kadar hukuman dan denda itu masih dianggap ringan bagi kes kemalangan yang menyebabkan kecacatan kekal atau kematian pengguna jalan raya lain.

“Ia (hukuman) lebih baik daripada hukuman sedia ada yang lapuk, namun hanya wajar untuk kes yang membabitkan kecederaan sederhana.

“Bagaimanapun, ia masih (hukuman) ringan dan tidak mencukupi untuk kemalangan yang melibatkan kematian atau kecederaan kekal (lumpuh),” katanya kepada Ismaweb.net, hari ini.

Beliau berkata demikian sebagai mengulas cadangan yang dikemukakan Menteri Pengangkutan, Datuk Seri Dr Wee Ka Siong bagi membendung kes pemanduan mabuk.

Ka Siong berkata, cadangan itu akan dimuktamadkan sekiranya Dewan Rakyat meluluskan pindaan Akta Pengangkutan Jalan 1987 (Akta 333).

Mengikut undang-undang sedia ada, individu yang memandu dalam keadaan mabuk boleh dikenakan tindakan mengikut Seksyen 45A (1) Akta Pengangkutan Jalan 1987 yang memperuntukkan hukuman denda tidak kurang RM1,000 dan tidak lebih RM6,000 atau penjara tidak lebih 12 bulan.

Manakala bagi kesalahan memandu dalam keadaan mabuk hingga menyebabkan kematian pula, pesalah boleh dikenakan hukuman mengikut Seksyen 44 Akta Pengangkutan Jalan 1987 yang membawa hukuman denda maksimum RM20,000 dan penjara maksimum 10 tahun.

Rakyat sebelum ini, mendesak kerajaan supaya mengkaji semula hukuman ke atas pemandu mabuk, dan mempertimbangkan untuk mengenakan hukuman mati bagi individu yang menyebabkan kematian.

Bagaimanapun, desakan itu tidak dipersetujui Ka Siong kerana berpendapat kes berkenaan perlu mengikut lunas undang-undang.

Bahkan, Ka Siong turut meminta masyarakat supaya tidak terburu-buru mendesak pemandu mabuk dikenakan hukuman mati di bawah Seksyen 302 Kanun Keseksaan.


Kerajaan patut selesai isu kartel, baru fokus subsidi bersasar

BANGI, 19 Rabiulakhir 1445H, Jumaat – BERJASA menyifatkan konsep subsidi bersasar yang cuba dilaksanakan Perdana Menteri, Datuk Seri Anwar Ibrahim pincang tanpa perancangan dan pelaksanaan yang baik.

Bahkan, tindakan menghentikan subsidi ayam juga adalah tindakan yang tidak strategik, tidak telus dan tidak mampu menyelesaikan masalah utama yang telah berlaku di negara ini.

Naib Presiden BERJASA, Ir Ts Muhammad Lukman Al-Hakim berkata, kerajaan sepatutnya menangani terlebih dahulu isu utama berkaitan kartel berbanding melaksanakan subsidi bersasar.

Ini kerana, penamatan subsidi dan kawalan harga ayam hanya akan membebankan rakyat terutama golongan miskin yang sudah terhimpit dengan pelbagai isu kenaikan harga barang serta kos sara hidup, katanya.

“Penjimatan berjumlah berbilion ringgit yang kononnya akan disalurkan kembali untuk manfaat golongan B40 juga tidak jelas serta dipertikaikan mekanismanya. Banyak ketirisan yang bakal berlaku nanti.

“Jika benar ketirisan subsidi berlaku kerana dinikmati warga asing dan golongan berpendapatan tinggi, banyak cara lain yang lebih efektif untuk menyelesaikan permasalahan tersebut,” katanya dalam kenyataan.

Sebagai permulaan, Muhammad Lukman mendesak kerajaan untuk mengadakan kajian mendalam terhadap rantaian pembekalan semua jenis makanan asas di Malaysia.

Beliau berkata, sebarang bentuk monopoli, manipulasi oleh kartel atau orang tengah yang menjadi punca kekurangan bekalan harus dibanteras.

“Kedua, pemantauan dan pengkuasaan Akta Kawalan Harga dan Antipencatutan 2011 juga perlu diperkasa dengan strategi yang lebih ampuh contohnya menambah bilangan pegawai penguatkuasa dan menggubal akta supaya hukuman lebih berat dikenakan terhadap pesalah.

“Ketiga, ekosistem perladangan di Malaysia juga perlu dirombak dan ditambahbaik melalui model ekonomi komuniti luar bandar, program pembangunan perladangan inklusif, suntikan dana serta infrastruktur dan teknologi terkini kepada semua penternak,” katanya.

Merujuk contoh di China, katanya, Beijing telah berjaya membantu sejumlah 800 juta petani miskin sejak 1978 dengan memberikan bantuan dana terus melebihi AS$400 bilion untuk membantu pembangunan luar bandar, pendidikan, infrastruktur serta pengeluaran hasil tanah.

“Malangnya, kerajaan Malaysia hari ini mengambil jalan mudah dan cepat bagi menghentikan subsidi.

“Inilah contoh kerajaan yang malas mengkaji dan merangka solusi jangka masa panjang buat seluruh rakyat negara,” katanya.

Bermula 1 November lalu, penamatan subsidi dan kawalan harga bagi ayam telah berkuat kuasa secara rasmi.

Penamatan subsidi ayam adalah selaras dengan pendekatan penyasaran semula subsidi secara berfasa yang dilaksanakan kerajaan, seperti diumum Perdana Menteri, Datuk Seri Anwar Ibrahim dalam Belanjawan 2024.


6 muka baharu Exco Negeri Sembilan

KUALA PILAH, 7 Safar 1445H, Khamis – Sepuluh Ahli Majlis Mesyuarat Kerajaan Negeri (Exco) Negeri Sembilan bagi penggal ke-15 mengangkat sumpah di hadapan Yang Dipertuan Besar Negeri Sembilan Tuanku Muhriz Ibni Almarhum Tuanku Munawir hari ini.

Istiadat Penyerahan Watikah Pelantikan dan Mengangkat Sumpah Jawatan Ahli Majlis Mesyuarat Kerajaan Negeri, Negeri Sembilan itu bermula 10.15 pagi di Istana Besar Seri Menanti di sini.

Turut berangkat ke istiadat itu ialah Tunku Ampuan Besar Tuanku Aishah Rohani Tengku Besar Mahmud dan Tunku Besar Seri Menanti Tunku Ali Redhauddin Tuanku Muhriz.

Hadir sama, Undang Luak Sungai Ujong Datuk Klana Petra Datuk Mubarak Dohak, Undang Luak Jelebu Datuk Mendika Menteri Akhirulzaman Datuk Maarof Mat Rashad, Undang Luak Johol Datuk Johan Pahlawan Lela Perkasa Setiawan Datuk Muhammed Abdullah

Selain itu, Undang Luak Rembau Datuk Lela Maharaja Datuk Muhamad Sharip Othman dan Tunku Besar Tampin Tunku Syed Razman Tunku Syed Idrus Al-Qadri.

Pada majlis hari ini, Menteri Besar, Datuk Seri Aminuddin Harun memaklumkan senarai Exco yang telah mendapat perkenan Tuanku Muhriz, terdiri daripada enam muka baharu dan empat ADUN dilantik kembali ke jawatan itu.

Exco baharu itu adalah Datuk Seri Jalaluddin Alias (Exco Kanan), Noorzunita Begum Mohd Ibrahim, Datuk Ismail Lasim, Mustapha Nagoor, Datuk Mohd Faizal Ramli dan Tengku Zamrah Tengku Sulaiman.

Sementara Exco yang dilantik semula ialah Teo Kok Seong, Nicole Tan, J. Arul Kumar dan S. Veerapan.

PRN Negeri Sembilan pada 12 Ogos lepas menyaksikan gabungan Pakatan Harapan (PH) dan Barisan Nasional (BN) berjaya membentuk kerajaan negeri selepas mendapat 31 kerusi iaitu 17 kerusi PH dan 14 kerusi BN, manakala Perikatan Nasional (PN) memenangi lima kerusi. – Bernama


PM Palestin rayu kuasa global senaraikan rejim Israel sebagai pengganas

BAITULMAQDIS, 13 Jamadilakhir 1442H, Selasa – Perdana Menteri Palestin, Mohammad Shtayyeh mengecam penindasan berterusan oleh penduduk haram Yahudi ke atas rakyat Palestin di Tebing Barat yang diduduki.

Beliau turut mengulangi pendiriannya untuk menuntut syarikat perdagangan dengan penduduk haram, lapor Al-Quds Al-Arabi.

Dalam mesyuarat mingguan bersama Kabinet, Mohammad Shtayyeh berkata, sejak kebelakangan ini penduduk haram semakin biadab dan terus bertindak kejam terhadap rakyat Palestin.

Ini termasuk perluasan penempatan, penyitaan tanah dan serbuan ke atas rumah warga Palestin serta tindakan mencabut pokok zaitun di beberapa kampung dan kawasan sekitar wilayah yang diduki.

Beliau turut mengutuk keganasan terancang oleh penduduk haram, selain merayu kuasa global untuk menyenaraikan mereka sebagai pengganas dan mengenakan larangan perjalanan ke atas mereka.

Mohammad Shtayyeh menegaskan bahawa pihak berkuasa Palestin (PA) mengikuti tindakan lanjut Pertubuhan Bangsa-Bangsa Bersatu (PBB), Liga Arab dan Pertubuhan Persidangan Islam (OIC) ke atas penduduk haram.

Katanya, PA akan meneruskan tindakan undang-undang terhadap syarikat-syarikat yang menguruskan dokumen  penempatan haram tanpa sebarang kompromi.

Tegasnya, pembinaan penempatan haram oleh Israel di Tebing Barat yang diduduki adalah melanggar undang-undang antarabangsa, terutama resolusi Majlis Keselamatan PBB 2334. -Agensi


Banjir: Mangsa di Johor, Melaka semakin berkurangan, Pahang kekal

KUALA LUMPUR, 7 Jamadilakhir 1443H, Isnin –  Keadaan banjir di Melaka dan Johor semakin pulih apabila mangsa banjir di dua negeri berkenaan menurun pagi ini manakala Pahang tidak berubah.

Di JOHOR,  jumlah mangsa banjir terus susut kepada 3,161 orang daripada 913 keluarga setakat 8 pagi ini berbanding 3,441 individu, petang semalam.

Pengerusi Jawatankuasa Kesihatan dan Alam Sekitar Johor R. Vidyananthan berkata, empat daerah masih terjejas banjir melibatkan 40 pusat pemindahan sementara (PPS) dengan Segamat terus mencatatkan jumlah mangsa tertinggi iaitu 1,246 orang, diikuti Muar (1,107), Tangkak (678) dan Batu Pahat (130).

“Terdapat tujuh PPS telah ditutup di Segamat iaitu Balai Raya Sekolah Kebangsaan Mensudut lama, Bukit Limau Manis, Kampung Chodan, Dewan Serbaguna Kampung Paya Besar, Sekolah Menengah Kebangsaan Gemereh, Surau Al-Muhtadeen dan Dewan Serbaguna Taman Sri Alam 2,” katanya dalam kenyataan hari ini.

Beliau berkata, lima sungai masih berada di paras bahaya iaitu Sungai Muar di Buloh Kasap, Segamat; serta Sungai Pagoh di Kampung Olak Sepam, Sungai Muar di Panchor, Sungai Muar di Liang Batu, dan Sungai Muar di Bukit Kepong, yang kesemuanya terletak di Muar.

Sementara itu, Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata, mangsa banjir di Melaka kini berjumlah 258 orang daripada 72 keluarga pagi ini dengan semuanya masih ditempatkan tiga PPS di Jasin.

Di PAHANG, jumlah mangsa banjir pagi ini seramai 141 orang di empat PPS di tiga daerah, tidak berubah dari malam tadi, menurut Sekretariat Jawatankuasa Pengurusan Bencana Negeri.

Pekan mencatatkan jumlah mangsa paling ramai iaitu 66 orang melibatkan mangsa banjir tengkujuh yang bermula pertengahan bulan lepas manakala mangsa di Rompin (40 orang) dan Maran (35 orang) merupakan mangsa bah gelombang kedua yang berlaku pada hari pertama 2022.

Jabatan Meteorologi pula meramalkan cuaca di tiga daerah terlibat tidak hujan sepanjang hari. – Bernama


Kes Omicron berganda setiap 3 hari

GENEVA, 14 Jamadilawal 1443H, Ahad – Varian Omicron dilaporkan di 89 negara dan jumlah kes meningkat dua kali ganda dalam satu setengah hingga tiga hari di kawasan dengan penularan komuniti, kata Pertubuhan Kesihatan Sedunia (WHO).

Omicron menular dengan pantas di negara yang mempunyai tahap imuniti penduduk yang tinggi.

Namun tidak jelas sama ada ini disebabkan oleh keupayaan virus untuk mengelak imuniti, peningkatan kebolehjangkitan yang wujud atau gabungan kedua-duanya.

Agensi itu menetapkan Omicron sebagai varian kebimbangan pada 26 November, tidak lama selepas ia mula dikesan bahkan masih banyak perkara yang belum diketahui mengenainya, termasuk tahap kesan penyakit yang ditimbulkan.

“Masih terdapat data terhad mengenai kesan klinikal Omicron.

“Lebih banyak data diperlukan untuk memahami profil kesan dan bagaimana ia dipengaruhi oleh vaksinasi dan imuniti sedia ada,” katanya.

Katanya, lagi masih terdapat data yang tersedia terhad, dan tiada bukti semakan rakan sebaya mengenai keberkesanan vaksin setakat ini bagi Omicron.

WHO memberi amaran bahawa dengan kes yang meningkat dengan begitu cepat, kemasukan ke hospital meningkat di beberapa tempat.

“Penghospitalan di UK dan Afrika Selatan terus meningkat, dan memandangkan bilangan kes yang semakin meningkat dengan cepat, ada kemungkinan banyak sistem penjagaan kesihatan sesak,” katanya. – Agensi


Vaksinasi harian COVID-19 melebihi 500,000 dos enam hari berturut-turut

KUALA LUMPUR, 22 Zulhijjah 1442H, Ahad – Jumlah vaksinasi harian COVID-19 di negara ini mencatat angka melebihi 500,000 dos selama enam hari berturut-turut dengan 519,111 dos suntikan diberikan semalam.

Menteri Kesihatan Datuk Seri Dr Adham Baba menerusi perkongsian infografik di Twitternya berkata daripada jumlah yang diberikan semalam, sebanyak 316,492 adalah dos pertama manakala 202,619 lagi dos kedua.

Secara kumulatifnya, sebanyak 20,533,660 dos sudah diberikan kepada penduduk di negara ini sejak Program Imunisasi COVID-19 Kebangsaan (PICK) dimulakan pada 24 Februari lalu.

Jumlah itu meliputi 13,816,971 untuk suntikan vaksin dos pertama, manakala 6,716,689 lagi bagi dos kedua. – Bernama


Video promosi judi cemar Ramadan, undang kemurkaan Allah SWT: Mufti WP

BANGI, 5 Ramadan 1442H, Sabtu – Pejabat Mufti Wilayah Persekutuan (PMWP) mengingatkan semua pihak di negara ini supaya sentiasa menghormati Islam sebagai agama Persekutuan seperti termaktub dalam Perlembagaan.

Mufti Wilayah Persekutuan, Datuk Dr Luqman Abdullah berkata, penyiaran klip video sebuah syarikat yang berlatarkan aktiviti perjudian, loteri dan kasino baru-baru ini, secara tidak langsung membangkitkan sensitiviti dalam kalangan umat Islam.

Bahkan, beliau berkata, rakaman klip video bertemakan sambutan Hari Raya Aidilfitri itu juga mencemarkan kemuliaan bulan Ramadan yang penuh dengan keberkatan.

“Merujuk kepada isu terbabit, PMWP ingin menyeru kepada umat Islam di negara ini agar menjauhi sebarang bentuk perbuatan yang boleh mengundang kemurkaan Allah SWT.

“Matlamat untuk memperoleh kekayaan sama sekali tidak menghalalkan jalan-jalan seperti perjudian,” katanya dalam kenyataan, hari ini.

Apatah lagi, Dr Luqman berkata, larangan umat Islam di Malaysia daripada terbabit dengan aktiviti perjudian telah diwartakan dalam Seksyen 18, Akta 559, Akta Kesalahan Jenayah Syariah (Wilayah-Wilayah Persekutuan) 1997.

Terdahulu, tular klip video berjudul ‘GDBet333 Hari Raya’ yang tampil mengajak orang ramai menggunakan servis judi untuk meraih wang berganda.

Iklan berkenaan menggunakan lagu hari raya Aidilfitri sebagai muzik latar dan pelakonnya dipercayai beragama Islam.

Mengulas perkara itu, Dr Luqman percaya motif utama penularan video itu untuk mengajak orang ramai khususnya umat Islam menyertai permainan berkenaan demi kemeriahan sambutan Aidilfitri nanti.

“Dalam maksud yang lain, ia dilihat sebagai satu cubaan untuk menormalkan wasilah yang jelas bercanggah dengan tuntutan syarak dalam ikhtiar mendapatkan keuntungan.

“PMWP ingin menegaskan bahawa sebarang bentuk perbuatan yang menjurus kepada pertaruhan ataupun perjudian adalah haram di dalam Islam,” katanya.

Justeru, beliau meminta semua yang terbabit dengan penyiaran klip video berkenaan supaya segera bertaubat dan tidak mengulangi perbuatan itu.

“Hindarilah sebarang perlakuan yang boleh mendatangkan fitnah kepada diri sendiri, masyarakat dan agama,” katanya.


MP Labuan nafi wujud paksaan, sogokan untuk sokong PM

LABUAN, 1 Jamadilawal 1445H, Rabu – Ahli Parlimen Labuan Datuk Dr Suhaili Abdul Rahman hari ini menafikan sekeras-kerasnya wujud paksaan, ugutan dan sogokan keatas empat Ahli Parlimen Parti Pribumi Bersatu Malaysia (Bersatu) untuk menyokong Perdana Menteri, Datuk Seri Anwar Ibrahim.

Katanya, dakwaan Ahli Parlimen Machang, Wan Ahmad Fayhsal Wan Ahmad Kamal kononnya terdapat seorang individu berpangkat Datuk menjadi dalang utama memujuk empat Ahli Parlimen daripada Perikatan Nasional untuk beralih arah menyokong pimpinan Perdana Menteri adalah tidak benar.

“Membuat dakwaan empat Ahli Parlimen Bersatu telah didatangi oleh seseorang individu dengan gelaran Datuk Botak, yang kononnya memberikan tekanan seperti mengugut, menjanjikan projek-projek dan memberi habuan wang tunai untuk sokong Perdana Menteri, terutamanya kepada diri saya – semua itu adalah tidak benar,” katanya dalam kenyataan kepada Bernama hari ini.

Dr Suhaili berkata, sokongannya kepada Perdana Menteri demi memastikan kelangsungan rakyat di kawasan Parlimen Labuan.

“Saya ingin mengulangi bahawa sokongan saya kepada Perdana Menteri adalah sukarela dan tanpa sebarang desakan atau tekanan.

Baru-baru ini, Wan Ahmad Fayhsal menerusi satu sidang akhbar mengatakan bahawa ada seorang individu berpangkat Datuk menjadi dalang utama memujuk empat Ahli Parlimen daripada Perikatan Nasional untuk beralih arah, menyokong pimpinan Perdana Menteri.

Sebelum ini, empat Ahli Parlimen Bersatu mengisytihar menyokong Anwar iaitu Datuk Iskandar Dzulkarnain Abdul Khalid (Kuala Kangsar), Dr Suhaili (Labuan), Mohd Azizi Abu Naim (Gua Musang) dan Zahari Kechik (Jeli). – Bernama